Berambeh Makan Linut di Bintulu

Assalamualaikum dan salam sejahtera.

Linut atau ambuyat, pernah dengar? Pernah makan tak?

Berambeh? Berambeh tu berama-ramai buat satu benda bersama.

Beberapa hari lepas, kami saudara mara makan tengahari beramai-ramai di rumah mak. Linut adalah menu utama makan tengahari pada hari tu. Linut merupakan antara makanan tradisi masyarakat Borneo, bahan asasnya daripada tepung sagu. Kalau di Sabah dan Brunei, namanya akan menjadi ambuyat. Versi linut yang belum masak pula disebut lemantak di Bintulu. Dijual dalam pek-pek kecil di kedai-kedai runcit dan supermarket.

Untuk memasak linut, air panas mendidih adalah syarat paling penting. Air yang mendidih dituang ke dalam bancuhan lemantak yang dah digaul dengan sedikit air pada suhu bilik cukup sekadar untuk hilangkan ketulan-ketulan tepung sagunya. Sambil air dituang, bancuhan lemantak perlu digaul sehingga mencapai konsistensi yang diinginkan. Biasanya sehingga lemantak menjadi linut yang rupanya seperti gam pekat.

Linut yang dah dimasak elok rupanya begini

Cara makan linut ni, sama ada guna penyepit khas daripada buluh atau pun guna sudu aje macam saya. Hihihi. Linut sedap dimakan bersama sayur kuah lemak, ikan goreng dan paling penting kena ada air asam yang kitorang sebut "jeg". Air asam mak saya adalah terbaikkk kalau dimakan bersama linut ni. Bisa bertambah-tambah makan walaupun kata nak diet. Eh!

Linut dimakan bersama sayur kuah lemak, ikan goreng dan air asam

Uols kalau datang Sarawak, wajib cuba linut ni tau!

Kalau nak buat sendiri, ha begini rupanya. Boleh beli dan bawak balik rumah. Masak air panas, kemudian bancuh sampai jadi linut, ok?

Lemantak dijual di kedai runcit dan supermarket - kredit gambar:
orangkecilorangbesar


Bintulu 21km Run 2018

Assalamualaikum dan salam sejahtera.

Alhamdulillah, dah selesai berlari sempena Hari Merdeka Sarawak semalam. Bintulu 21km Run 2018 sempena Hari Merdeka Sarawak dan Ulangtahun ke-40 Bintulu Development Authority (BDA) tu diadakan di Wisma Bintulu.

Larian bermula seawal 5.15 pagi untuk kategori 21 km, pukul 6 pagi bagi kategori 10 km dan pukul 6.30 pagi untuk 5 km. Saya dan adik ambil kategori 5 km. Sepatutnya encik suami pun ada join larian 10 km, tapi last minute dia tak dapat datang sebab Malaysia Airlines tukar waktu flight dia. Sobs. Takde rezeki lagi nak berlari bersama dalam satu event. Sebelum ni pun encik suami cancelled juga satu larian lain sebab tak dapat cuti. Moga ada rezeki satu hari nanti, ameen.

Pintu gerbang Bintulu 21km Run 2018 - YB Hj Talib Zulpilip on the background

Saya dan adik bertolak lepas Subuh dalam pukul 5.30 pagi. Bapak yang hantar kitorang sebab takut susah nak parking. Jalan Tanjung Batu pun ditutup pagi semalam dari pukul 4.30 hingga 9.30 pagi. Sesiapa yang nak park area Jalan Tanjung Batu tu, kena masuk sebelum 4.30 pagi. Mak ai, tak mampu lahhh. Hahaha.

Sebelum berlari, ada warming out dulu. Macam biasa lah kan, lepas tu baru start lari.

1 km to go je sempat ambik gambar cantik..yang sebelum tu semua bergegar..hahaha

Dalam pukul 7.40 gitu kitorang sampai garisan penamat. Ambil masa 1 jam lebih sikit. Hahaha. Dah lama tak lari kan. Jogging pun dah jarang. Memang semput oi! Dibuatnya last 500 meters tu panjat bukit Wisma Bintulu yang tinggi tu. Makin slow la gamaknya kitorang menapak sampai garisan penamat. Adohai. Hahaha.

Muka bahagia bila da habis lari

Medal paling cantik setakat ni pernah dapat

Apapun, alhamdulillah. Dapat medal yang cantik, dapat pengalaman berlari di kampung sendiri. Hihihi.

Next? :p


Breakfast Kacang Pool Haji @ Arked Bomba Larkin

Assalamualaikum dan salam sejahtera.

Beberapa hari lepas, lepas submit form klien, saya cari tempat nak sarapan pagi.

Alang-alang on the way balik ke rumah dari Jalan Kebun Teh, saya singgah ke Arked Bomba Larkin. Teringin pulak nak makan Kacang Pool Haji. Antara makanan kegemaran saya. Kalau orang lain tak suka makan, saya memang sanggup aje pergi makan seorang diri. Asalkan keinginan perut tercapai. Hahaha.

Kacang Pool Haji, Arked Bomba Larkin

Order sekejap je, dah sampai kat meja. Pagi-pagi kan tak ramai orang. Hihihi.

Alhamdulillah. Sedap macam selalu. Roti bakarnya yang dibuat sendiri sangat lembut, koyak kecik-kecik masuk dalam kuah kacang pool berdaging yang dah diperah limau kasturi. Suap masuk dalam mulut. Mmmmmm. Terus tak nampak orang sekeliling. Hahaha.

Kacang Pool ni kacang khas Arab, ada dijual dalam tin di kedai-kedai Arab. Kat supermarket, kadang-kadang ada juga dijual tapi jarang lah nak jumpa. Kalau nak buat kuah kacang pool sendiri, boleh rujuk entri
Kacang Pool @ Selera Sakura
. Saya pernah buat sekali. Puas hati! Hihihi.

Next time ada yang nak join saya makan Kacang Pool Haji?

Lokasi:

Arked Bomba Larkin

No.12, Jalan Dato Jaafar,

80350 Larkin, Johor, Malaysia.

Harga:

RM6.00 per set

Waktu perniagaan:

Setiap Hari, 7 pagi - 11 malam

Facebook:

https://www.facebook.com/restorankacangpoolhaji/

https://www.facebook.com/Kacang-Pool-Haji-Putrajaya-200833496939314/

No. Telefon:

013-7377997


Budak Hilang Tiga Hari Akhirnya Balik Rumah

Assalamualaikum dan salam sejahtera.

Aduhai.

Ade seekor budak ni hari tu tetiba hilang. Tak balik rumah, keluar entah ke mana. Masa tau dia hilang tu, rasa ralat juga. Rasa sedih sebab pagi tu marah-marah kat dia. Kita nak masuk bilik, dia pun nak ikut masuk bilik. Kita nak buat kerja, dia pun nak memanjat naik atas meja. Aduhai. Stress tau. Tapi bila dia hilang tak balik-balik sampai berapa hari berlalu, timbul rasa terkilan.

Budak yang baru balik rumah kena mandi

Sesiapa yang pelihara kucing, confirm faham apa yang saya rasa tu. Tipu la kalau tak pernah gaduh dengan kucing.

Bila dah hilang tu, macam biasa, untuk kucing-kucing saya yang hilang sebelum ni pun saya akan berdoa supaya Allah bagi petunjuk kat kucing-kucing tu balik ke rumah kalau masih ada rezeki saya menjaganya. Kalau memang bukan rezeki saya, moga-moga ada orang lain yang baik menjaganya. Kena belajar redha untuk hal kucing hilang ni.

Saya pernah dah redha bila seekor kucing yang paling saya sayang tak balik rumah lepas raya. Kalau raya kan kita akan balik kampung lama. Biasanya kucing-kucing kat rumah memang kami tinggalkan macam tu aje. Sediakan satu bekas makanan automatik yang keluar sendiri makanan kucingnya bila bekas makanan tu kosong. Sediakan air minuman banyak-banyak. Sediakan bekas pasir banyak-banyak. Kadang-kadang ada kawan-kawan yang duduk area JB tolong juga datang tengokkan bila kami semua tak ada di rumah.

Tapi raya tahun lepas, Allah takdirkan kucing kesayangan saya tu keluar rumah sebelum housemate terakhir balik kampung. Pernah juga dia tak balik sampai sebulan, tiba-tiba muncul mengiau-ngiau depan pintu rumah. Allahu, perasaan masa tu sukar digambarkan. Rasa nak menangis pun ada. Kita dah nak berputus harap dah. Raya tahun lepas, bila dia hilang lagi, saya berharap dia akan balik walau lepas sebulan.

Malang tak berbau, masa beraya rumah jiran, jiran cerita ada kucing cantik warna oren ekor kembang kena langgar hari raya ke berapa entah.

Ya Allah. Mulan.

Redha yang saya cuba bina hancur berkecai. Sedih yang tak tertanggung. Dekat rumah jiran tu juga, saya berhenti makan dan bangun masuk ke dapur. Saya menangis semahu-mahunya. Sedih mengenangkan Mulan sedang berusaha berjalan pulang ke rumah tapi tak kesampaian. Sedih sebab tak melihat sendiri bangkai Mulan dan menanam sendiri jasadnya.

Allahu. Sekarang masa menaip ni pun air mata saya mengalir deras. Allah Allah.

Mungkin Mulan kucing yang hidup paling lama dengan saya. Yang saya jaga sendiri dari dia kecil sampai dah besar dan beranak-pinak. Yang ikut saya ke mana sahaja dari saya masih bujang hingga saya berkahwin, berpindah randah dari Johor ke Kuala Lumpur, kemudian ke Kedah dan kembali semula ke Johor. Mulan lah yang selalu bersama saya.

Tak apa lah. Mungkin Mulan tengah berlari-lari riang di dunia sebelah sana sekarang. Tunggu kakak tau!

R.I.P Mulan Iyang Jameela

Berbalik kepada cerita budak yang hilang tiga hari ni, semalam lepas Subuh, tiba-tiba terdengar suara kucing mengiau-ngiau dekat pintu belakang rumah. Bila buka pintu, tu dia Oreo anak Mumu. Tahu pun balik rumah. Menyusup dia masuk dari bawah grill pintu belakang. Tak menyempat saya nak buka. Masuk je dalam rumah, mengiau-ngiau dia mencari maknya. Tapi malang bagi Oreo, Mumu dah tak kenal bau dia. Adiknya si Cookie pun dah tak kenal dia. Kiki dan Anje pun. Kesian Oreo.

Sibuk nak tido atas meja yang sempit ni...adohhh

Tak tahu lah apa yang dia alami sepanjang tiga hari dia hilang tu, sampai sekarang ni, dia asyik mengiau-ngiau aje. Terlampau clingy dan manja yang melampau-lampau. Aduhai. Stress.

Hahaha!


Drink, Eat & Dream @ Au8ust Cafe, JB

Assalamualaikum dan salam 19 Syawal.

Masya Allah. Penatnya hari ni. Pagi-pagi lagi saya dah keluar delivery, kemudian bertemu encik suami yang turun ke Johor Bahru semula dengan kawan-kawannya. Kami ada plan untuk bersua muka dengan para klien di Pasir Gudang dan Kulai. Sebelum pergi berjumpa klien, kami sempat singgah ke sebuah kafe yang sangat menarik perhatian kami.

August Cafe, Johor Bahru

Au8ust Cafe.

Sebutannya, August Cafe. Letaknya bersebelahan dengan Amphawa Boat Noodle, Pasar Karat, Johor Bahru. Masuk sahaja ke dalam kafe dua tingkat yang bertemakan daya tarikan lama ini, saya terpesona dengan konsep kafe yang sangat stylish dengan rekaan dalaman oleh salah seorang ownernya sendiri, Ar. Zaihan Md. Tahir. Di kalangan para arkitek dan peminat rekaan dalaman, pasti ada yang mengenali Ar. Zaihan yang merupakan salah seorang arkitek di bawah syarikat
Arkitek ICB Sdn. Bhd
.
Jadi, tidak hairanlah kalau suasana di dalam kafe ini sangat menarik dan tersusun elok.

Di hadapan August Cafe, JB - sibukkk aje pakcik kat belakang tu kan

Suasana di dalam August Cafe, JB

Di sini boleh duduk minum kopi sambil mengintai orang di depan

The cakes counter @ August Cafe, JB

August Cafe menghidangkan pelbagai jenis minuman panas dan sejuk yang saya pasti menarik peminat kopi dan teh. Untuk dipadankan dengan kopi atau teh panas, pelbagai jenis kek turut disediakan. Hidangan makanan utama pula lebih kepada masakan barat dari kategori pasta, sandwich, salad dan tortilla. Bagi pelanggan yang hanya ingin mengisi perut dengan makanan ringan, french fries turut ada dalam pilihan menu di August Cafe.

Menu dan harga di August Cafe, JB - fokus pada DREAM part

Aneka kek di August Cafe, JB

Aneka teh di August Cafe, JB

Ada juga special menu pada hari tertentu

Rezeki kami pagi tadi dapat mencuba the new coffee in the list, Rose Latte. Yang ini masih belum ada dalam menu ya. Kalau nak try, boleh sebut Rose Latte semasa membuat order. Saya sukakan bau rose pada latte ni, harum semerbak sampai teringat-ingat bau dan rasanya walau lepas berjam-jam kami meninggalkan kafe. Uols kena cuba tau!

Piccolo Latte & Red Velvet Cake - yang selalu habis @ August Cafe, JB

Banana Walnut Cake & Rose Latte - two things to die for @ August Cafe, JB

Iced Volrhano Chocolate & Iced Salted Cream Cheese Coffee - something unique @ August Coffee, JB

Haaa...tergoda tak tengok gambar-gambar kopi dan kek ni? Cantik tak? Welllll, mesti la cantik kan! Kita import photographer khas dari atas angin:
Captain Jay Mohd
. Email for booking ok. Ehhh!

Wefie dengan owner cafe, Ar. Zaihan (paling kanan) and friends

Ok, untuk uols yang suka lepak dengan kawan-kawan minum kopi sambil makan kek, boleh lah datang ke August Cafe ni!

August Cafe, JB. Kredit gambar:
August Cafe FB

Lokasi:

36, Jalan Tan Hiok Nee, 80000 Johor Bahru, Johor

Waktu perniagaan:

Sabtu - Khamis

10.30 a.m. - 7 p.m.

No. Telefon:

016-7279944

Facebook:

https://www.facebook.com/augustcafejb/

Instagram:

https://www.instagram.com/augustcafejb/


Hati-hati Dengan Cili Geronong

Assalamualaikum dan salam sejahtera.

Apa khabar?

Hari ni majlis perkahwinan adik lelaki saya si Chokie. Alhamdulillah, selesai sudah majlisnya. Tinggal nak mengemas aje lagi. Kalau buat majlis kat rumah dan masak sendiri beramai-ramai, memang banyak lerr yang nak dikemasnya, walaupun hanya majlis sebelah lelaki.

Lepas habis majlis tadi, saya masak singgang ikan untuk nenek usu. Disebabkan tak jumpa cili hidup, nampak cili bulat kecik dalam plastik, saya capai aje. Basuh dan belah dua. Saya basuh dengan tangan togel, buang biji. Padahal dalam plastik tu bole nampak orang sebelum ni hanya asingkan bijinya dengan memegang tangkai.

Mak usu saya pernah sebut, cili ni pedas gila dan berasap telinga kalau makan. Saya tak terbayang pulak masa tu kepedasannya macam mana. Akhirnya kejap tadi baru la saya rasa penangannya.

Hanya dengan membasuh cili bulat tu di bawah air paip mengalir, aroma cili yang tersangat pedas menusuk ke hidung, lalu menyekat saluran pernafasan. Saya terbatuk kali pertama. Kemudian saya batuk lagi. Saya lepaskan mangkuk berisi cili ke dalam sinki. Batuk lagi. Nafas rasa terhalang. Saya jauhi sinki.

Sesak. Saya tarik nafas hingga berbunyi. Batuk dan tak dapat nak bernafas. Sangat-sangat teruk rasanya. Tak pernah saya sesak nafas sampai macam tu. Anak buah saya si Aisyah pun terhenti merangkak ke dapur bila tengok bundanya dah macam hujung nyawa. Adik-adik tak datang menjenguk langsung. Mungkin mereka ingat saya main-main dengan Aisyah. Padahal saya rasa macam da nak mati.

Itu lah penangan Cili Geronong.

Cili Geronong Sarawak - Kredit gambar:
Sambal Kicap Xtra Pedas

Cili bulat kecil dari kategori Habanero, antara cili terpedas di dunia dengan tahap kepedasan antara bacaan 200,000 - 350,000 Scoville Heat Unit (SHU) iaitu hampir 3-4 kali ganda daripada kepedasan Cili Besar (Sekitar 100,000 - 150,000 SHU). Kenali Cili Geronong selanjutnya di
SINI
.

Cili ni mungkin kurang dikenali di Semenanjung Malaysia kerana ia sukar ditemui. Kalau ada orang Semenanjung nak rasa kepedasan cili ni, boleh lah berkunjung ke Sarawak. Tapi, saya dah bagi amaran awal-awal ya.

Cili ni sangat pedas!


Jemputan Hari Raya Open House Swiss-Inn, Johor Bahru

Assalamualaikum dan salam sejahtera.

Dah habis Syawal. Dah masuk bulan Zulkaedah pun. Tapi saya masih nak update entri tertunggak yang sepatutnya saya publish pada dua hari last Syawal. Kekangan masa menyebabkan entri ni lambat keluar. Baru hari ni free sikit nak edit-edit gambar apa yang patut.

Kisahnya, hari Khamis lepas, kami dari JDT Blogger mendapat jemputan untuk menghadiri Hari Raya Open House di Swiss-Inn, Johor Bahru. Jamuan yang diadakan di Rilek the Cafe itu bermula dari pukul 12.30 tengahari hingga 4 petang. Saya bersama blogger
Sis Lin
 tiba di hotel menghampiri pukul 1 tengahari. JDT Blogger lain yang turut serta adalah
Mak Lin
,
Kak Mia
 dan
Kak Seri
.

Sampai kat venue jamuan, haruslah kita ambil gambar makanan dulu kan?

Nasi Beriyani Kambing @ Hari Raya Open House Swiss-Inn, JB

Laksa Johor @ Hari Raya Open House Swiss-Inn, JB

Bihun Sup Tulang Rawan @ Hari Raya Open House Swiss-Inn, JB

Lemang dan Rendang Ayam Pedas @ Hari Raya Open House Swiss-Inn, JB

Asam Pedas Ikan dan Daging Tetel @ Hari Raya Open House Swiss-Inn, JB

Otak-otak @ Hari Raya Open House Swiss-Inn, JB

Aneka Minuman @ Hari Raya Open House Swiss-Inn, JB

Aneka Buah-buahan @ Hari Raya Open House Swiss-Inn, JB

Rojak Buah @ Hari Raya Open House Swiss-Inn, JB

Aneka Pencuci Mulut @ Hari Raya Open House Swiss-Inn, JB

Sate Ayam dan Daging @ Hari Raya Open House Swiss-Inn, JB

Masa tengah ambil gambar tu pun orang dah start ambil makanan juga. Kita belasah aje snap gambar dengan muka tak tahu malu. Kalau malu, nanti gambar takde nak masuk blog. Bahahaha. Bila dah puas ambil gambar makanan, baru lah boleh makan. Ekeke.

JDT Blogger yang hadir @ Hari Raya Open House Swiss-Inn, JB

Bersama blogger Sis Lin, lepas beraya pergi merambu pulak merata-rata

Alhamdulillah, terima kasih Swiss-Inn, Johor Bahru atas jemputannya.


Karipap Cinta Felda Sungai Sayong - Karipap Frozen Paling Sedap

Assalamualaikum dan salam 20 Syawal.

Wah, dah nak habisss bulan Syawal! Sekejap je kan, tinggal berapa hari je lagi. Itu pun masih banyak lagi jemputan
open house raya sana sini
. Hihihi.

Saya nak share something ni. Benda baik, kena lah share kan. Saya kalau ke Felda Sungai Sayong jumpa kak Ayu, mesti nak bawak balik ke Skudai karipap frozen daging dari sana. Sebab apa, dari first time saya rasa karipap daging ni, saya dah tak jumpa yang lebih sedap dari ni. Sumpah sedap sangat.

Karipap Frozen Felda Sungai Sayong

Karipap frozen ni diberi nama Karipap Cinta oleh pengusahanya, Puan Zana. Ada banyak perisa yang ada, tapi saya paling suka karipap inti daging. Harganya sebungkus RM5, ade 10 biji karipap frozen dalam sebungkus tu. Memang berbaloi-baloi dengan rasanya.

Karipap Cinta nama diberi

Mula-mula dulu, saya aje yang rajin membeli. Sekarang, housemate saya pun tumpang kirim juga kalau saya balik ke Sungai Sayong. Dah terjebak dengan kesedapannya yang tak terhingga tiap kali saya gorengkan kat rumah. Kih kih kih.

Saiz karipap frozen, ok la kan?

Goreng pagi petang siang malam

Nak goreng karipap, encik suami ajar guna api kecil - sederhana. Minyak jangan banyak sangat sebab nanti susah nak balik-balikkan kalau karipap menggelembung. Encik suami kan dulu pernah jual kuih-muih dengan kakak ipar saya kat Kodiang. Uols yang duk Kodiang boleh lah singgah ke gerai kakak ipar saya kat depan Car Wash Jalan Changlun. Eh, terpromote sekali pulak. Hahaha!

Karipap daging paling sedap

Tengok tu, isi dia yang basah-basah, kulit dia yang rangup bila makan panas-panas, walau dah sejuk pun masih sedap dimakan. Susah nak jumpa kat tempat lain. Buat sendiri pun belum tentu sesedap ni. Huhuhu.

Ok, kalau uols nak cari karipap ni kat Felda Sungai Sayong, boleh hubungi
Puan Zana:

011-27727536
.


Macam Mana Nak Hilangkan Sakit Senggugut?

Assalamualaikum dan salam sejahtera.

Eh tetiba kan saya nak kongsi pasal sakit senggugut ni. Aduhai, bukan apa. Bulan lepas saya mengalami senggugut yang sangat teruk pada hari ketiga period. Sakitnya tu sangat sukar digambarkan, rasa nak tercabut pinggang pun ada. Bayangkan lah dah senggugut teruk, aliran haid yang keluar pun banyak sungguh. Sampai satu hingga dua jam sekali, saya kena tukar pad yang baru. Sebelum-sebelum ni takde pulak senggugut teruk macam ni. Sebenarnya, apa yang menyebabkan senggugut ni? Jom baca apa penulis
Nazurah Hassan
 terangkan mengenai senggugut.

KENAPA RASA SAKIT BILA ‘PERIOD’?

Semasa haid, kontraksi kuat akan terjadi sebagai salah satu proses meluruhkan dinding rahim.

Kontraksi ini menekan pembuluh darah yang mengelilingi rahim, sehingga memutuskan bekalan darah dan oksigen ke rahim. Sebagai tindak balas, rahim melepaskan bahan kimia yang menyebabkan rasa nyeri dan sakit.

Kredit gambar:
antranik.org

Selain itu, tubuh juga mengeluarkan bahan kimia bernama prostaglandin. Bahan ini memicu otot rahim supaya terus berkontraksi.

Jika terlebih paras prostaglandin, ia mampu juga menyebabkan berlakunya loya, cirit birit, perasaan gelisah, dan sakit kepala.

Haaa...patut lah selalu aje sakit kepala kalau tengah period. Dah lah senggugut, sakit kepala lagi. Huhuhu. Tapi ada banyak petua orang lama dan juga petua moden untuk hilangkan sakit senggugut ni. Antara yang berkesan adalah:

1. TUAM DENGAN AIR PANAS

Ini saya pernah cuba. Ada orang guna tuala yang direndam dalam air panas dan diperah. Ada orang guna beg tuam yang dijual dekat Watson atau Guardian tu. Tapi saya isi aje botol air dengan air panas. Kemudian tuam dekat pinggang, perut dan belakang. Fuhh. Memang lega!

2. MINUM AIR PANAS

Orang kata minum air panas dan suam pun boleh melegakan senggugut. Sebab air tu terus sampai ke perut gitu. Bila sampai perut, air suam atau panas ni dapat melegakan otot rahim yang kekejangan semasa period.

3. BERSENAM

Sakit ketika period kerap kali disebabkan oleh kekurangan hormon endorfin. Dengan melakukan senaman ringan, tubuh akan melepaskan hormon endorfin ni dan mengurangkan sakit senggugut. Haa, jangan la duduk berkurung aje dalam bilik bila senggugut menyerang.

4. JAGA MAKAN

Kalau nak elakkan senggugut dari awal, pastikan jaga pemakanan kita. Amalkan diet yang seimbang, kurangkan pengambilan garam dan gula berlebihan. Elakkan juga minumam berkafein. Banyakkan makan sayur-sayuran dan buah-buahan serta makanan yang mengandungi vitamin B1 dan B6. Boleh juga makan set suplemen khas untuk senggugut.

5. AMBIL PAINKILLER

Kalau dah tahap teruk sangat, menelan pil penahan sakit adalah alternatif terakhir bagi saya. Ada orang memang ambil menstrual pill khas untuk senggugut. Saya telan panadol aje kalau da teruk sangat. Painkiller ni bukan lah untuk merawat senggugut tu, tapi hanya melegakan seketika rasa sakit tu.

Senggugut teruk yang melampau kadang-kadang disebabkan oleh beberapa penyakit yang berkaitan dengan rahim. Antaranya adalah fibroid dan endometriosis. Kalau tiap-tiap bulan korang rasa sakit senggugut semasa period, better jumpa doktor untuk dapatkan pemeriksaaan dan nasihat. Cegah lebih awal untuk elak risiko yang lebih berbahaya pada masa akan datang.

Kalau korang, macam mana pulak nak hilangkan sakit senggugut tu?


Menu Udang Galah Terbaik di D'Muara Seafood Kuala Tatau

Assalamualaikum dan salam sejahtera.

D'Muara Seafood and Traditional Melanau Cuisine, Kuala Tatau

Entri makan lagi. Nak buat macam mana, member dah ajak makan dan pesan awal-awal sebelum balik ke Bintulu lagi.

"Nanti ko masukkan dalam blog ko!"

Hahaha.

Ye lahhh. Ajommm kita!

Tengahari semalam, saya dan bff sejak sekolah, Rith dan Yen, ke Kuala Tatau. Dalam sejam juga dari bandar Bintulu nak ke sana. Alhamdulillah, jalan raya dah elok sangat berbanding beberapa tahun lepas masa saya ke sana bersama-sama keluarga. Kurang berlubang dan lebih rata.

Dari bandar Bintulu, kena menuju jalan ke Kampung Jepak. Dari simpang Kampung Jepak, jalan terus sampai jumpa jambatan besar Sungai Tatau. Jangan naik jambatan tu, nanti sampai ke Balingian pulak. Hahaha. Ambil susur ke bawah jambatan tu dan belok ke kiri di hujung jalan. Tak jauh dari situ dah sampai restoran.

Sampai jumpa jambatan besar Sungai Tatau tu, masuk susur sebelum jambatan

Restoran D'Muara Seafood dan Tradisional Melanau terletak berhadapan dengan Pusat Tanpa Wayar 1 Malaysia. Ada tempat letak kereta yang luas di hadapan restoran. Sebelum ni, restoran terletak betul-betul bawah jambatan tu. Beberapa tahun lepas, jambatan tu belum ada lagi. Kitorang kena naik penambang kalau nak ke seberang sana. Disebabkan jambatan tu hendak dibina, berpindah lah restoran ni ke tempat barunya sekarang. Hampir saya fikir kitorang pergi restoran yang berbeza dengan restoran yang saya pernah pergi dengan keluarga satu masa dahulu. Rupa-rupanya restoran yang sama aje.

Restoran D'Muara Seafood and Traditional Melanau Cuisine, Kuala Tatau

Kat restoran ni ada pelbagai jenis menu dari yang simple sampai lah yang kerlasss gitu. Terkenal dengan hidangan udangnya yang besar-besar saiz M dan L, memang wajib pekena apa-apa menu yang beserta dengan udang. Paling famous kat sini, Mee Goreng Udang. Apa lagi, saya order satu. Rith order Mee Bandung Udang, manakala Yen order Mee Tomyam sahaja. Sebab kitorang rasa udangnya besar sangat, boleh share aje nanti. Tambahan pulak, time kami datang semalam, ada udang saiz L aje. Ko ghaseee? Hahaha.

Menu di D'Muara Seafood and Traditional Melanau Cuisine, Kuala Tatau

Sesambil tunggu makanan sampai, sempat lah kami menikmati pemandangan Sungai Tatau, tengok ikan kat bawah restoran, ambil gambar, ambil video. Bila makanan dah sampai, ambil gambar makanan pulak. Haaa, jommm tengok makanan.

Mee Bandung Udang @ D'Muara Seafood and Traditional Melanau Cuisine, Kuala Tatau

Mee Goreng Udang @ D'Muara Seafood and Traditional Melanau Cuisine, Kuala Tatau

Mee Tomyam juga @ D'Muara Seafood and Traditional Melanau Cuisine, Kuala Tatau

Memang puas hati makan kat sini, portionnya besar, udangnya memang besar dan segar. Saya yang alergi pun boleh makan dengan baik tanpa timbul simptom alahan sampai lah saya balik rumah. Kalau tak, mesti dah tergaru-garu bibir masa makan tu. Huhuhu.

Muka gembira dapat makan mee udang galah @ D'Muara Seafood and Traditional Melanau Cuisine, Kuala Tatau

Untuk uols yang nak rasa makan mee udang sambil menikmati pemandangan Sungai Tatau, lepas tu nak bagi makan kulit udang kat ikan dalam sungai, boleh lah datang ke restoran ni.

Selamat Datang ke D'Muara Seafood and Traditional Melanau Cuisine, Kuala Tatau

Lokasi:

Kuala Tatau, 97200 Tatau, Sarawak

Waktu Perniagaan:

Isnin - Jumaat 8 am - 5 pm

Sabtu - Ahad 7.30 am - 6 pm

Facebook:

https://www.facebook.com/dmuaracafe/

No. Telefon:

013-8422910


Minum Frappe Coffee Sedap di Bintulu Coffeescape

Assalamualaikum dan salam sejahtera.

Balik kampung, masih jugak nak buat food review dan cafe hopping. :p

Beberapa hari lepas, saya, dua orang adik dan seorang cousin saya pergi beli barang-barang persiapan perkahwinan adik lelaki saya si Chokie. Banyak juga tempat yang kami singgah untuk cukupkan senarai barang-barang yang perlu dibeli. Dalam selang masa antara dua tempat, sempat pula kami singgah minum sekejap.

Semuanya salah adik bongsu si Ecah dan cousin saya si Mony yang sebut-sebut pasal teh dan kopi sedap di Bintulu. Antara tempat-tempat yang disebut tu, akhirnya kami memilih untuk ke Bintulu Coffeescape.

Bintulu Coffeescape - Drink Well, Spend Less

Cafe ni adalah sebuah rumah di Gem Park, Jalan Sultan Iskandar, Bintulu. Ownernya
Puan Nisha Hasbi
 merupakan the sole owner, dia lah yang akan mengambil order customer dan menyiapkan segala tempahan dari awal sampai ke akhir. Disebabkan dia buat semua seorang diri, maka kena bersabar ya menanti coffee anda siap.

Owner Bintulu Coffeescape, Puan Nisha Hasbi

Ada pelbagai menu daripada kategori frappe kat sini. Yang paling popular adalah frappe berasaskan nutella. Menariknya, owner sangat kreatif dengan pelbagai idea baru untuk seasonal coffee, malah ada yang prefer Bintulu Coffeescape berbanding jenama kopi ternama lainnya. Kalau ada yang order frappe berasaskan mint, daun pudinanya adalah daun asli yang ditanam sendiri di belakang rumah ownernya. Haa, kerlasss kan?

Menu di Bintulu Coffeescape - kalau datang sini, better rujuk Instagram dia terus..hahaha!

Kami order Mint Chocolate Chip, Kinder Frappe, Chocolate Cookie Caramel dan Mochatella (dari kiri ke kanan dalam gambar kat bawah). Alhamdulillah, serius semua sedap terutama Kinder Frappe tu, saya sangat rekemen untuk uols rasa. Disebabkan menu dia sangat banyak, saya mungkin kena pergi lagi sekali untuk rasa frappe coffee yang lain pulak. Hahaha!

Our frappe coffees, mine was Mochatella...semua sedapppp

Muka-muka bahagia dapat lepak sementara nak cari barang kawen seterusnya

Uols yang berada di Bintulu, boleh la datang ke Bintulu Coffeescape ya!

Bintulu Coffeescape

Lokasi:

Sub Lot 52, Lorong 4 Gem Park, Jalan Sultan Iskandar, 97000 Bintulu, Sarawak

Waktu perniagaan:

Sunday 12–10PM

Monday 12–10PM

Tuesday 12–10PM

Wednesday 12–10PM

Thursday 12–10PM

Friday 12PM–12AM

Saturday 12PM–12AM

Facebook:

https://www.facebook.com/bintulucoffeescape/

Instagram:

https://www.instagram.com/bintulucoffeescape/

No Telefon:

010-9435687


Open House Raya Sana Sini

Assalamualaikum dan salam 18 Syawal.

Apa khabar semua? Hujung minggu yang baru lepas ni, mesti penuh schedule uols dengan jemputan ke open house raya kan? Alhamdulillah, murah rezeki masing-masing.

Saya pun tak ketinggalan memenuhi undangan open house raya sana sini kat JB ni. Sebelum beropen house, hari Khamis minggu lepas saya dan housemate pergi beraya ke Sungai Sayong dan Bandar Tenggara dulu. Gerak lewat petang dari Skudai ke Felda Sungai Sayong, rumah kak Ayu Citarasa Rinduan. Kak Ayu hidangkan bihun goreng, mee goreng dan roti john. Malam tu, rumahnya ada marhaban anak-anak tahfiz juga.

Beraya rumah kak Ayu di Felda Sungai Sayong

Dari rumah kak Ayu, kami ke Bandar Tenggara, rumah kak Ajan. Cik Jun mak kak Ajan buatkan bihun soto. Alhamdulillah. Rumah kak Ajan pun kebetulan ada marhaban malam tu. Kihkihkih. Tapi kami tak turut serta. Duduk kat dapur aje. Haha.

Beraya rumah kak Ajan di Bandar Tenggara

Dari rumah kak Ajan tu, kami kembali ke rumah kak Ayu, bermalam kat situ sebelum balik ke Skudai esok paginya.

Cerita open house pulak bermula pada hari Sabtu. Ada tiga buah open house yang saya, housemate dan kawan saya pergi. Boleh tengok gambar kat bawah yeeee~

Open house rumah Haryani, guru satu tahfiz dengan Ibah lepas Zohor

Open house rumah Iela rakan baker lepas Asar

Jamuan Raya Aidilfitri PAS Kawasan Iskandar Puteri lepas Isyak

Malam tu, kami da senak perut sebenarnya. Mampu jamah sate aje dekat jamuan raya PAS. Dah tak larat dengan penat dari siangnya lagi. Balik pun cepat aje, orang tengah meraikan ahli-ahli PAS yang bakal menunaikan haji dan umrah, kami dah gerak balik. Tak mampu nak duduk sampai habis majlis. Huhuhu.

Haaa, ada lagi tak yang nak jemput pergi open house?


Potluck Raya JDT Bloggers

Assalamualaikum dan salam 26 Syawal.

Ini kisah hari Jumaat yang lepas. Sebelah malamnya, kami dari JDT Bloggers ada jamuan raya di rumah Sis Lin. Konsep makanan: potluck. So, masing-masing bawak lah makanan dari rumah. Mana yang kerja sampai lewat petang, kita faham, tak bawak makanan pun tak apa. Bawak badan untuk habiskan makanan, lagi bagus. Hahaha!

Sebab tu lah, saya bawak 3 orang housemate saya dan seorang kawan yang mengenali
Sis Lin
 untuk datang beraya bersama. Sebab bila tengok senarai menu masing-masing, takut tak habis makanannya nanti. Boleh gitu? Haha!

Kami bertolak selepas Maghrib dari rumah saya, dalam sejam juga baru sampai Pasir Gudang. Jalan sangat jammed. Pasir Gudang kan, bila masanya tak jammed? Ekekeke. Bila kami sampai sana, blogger
Kim
,
Uyul
,
Ain
,
Kak Juju
,
Kak Dilah
 dan
Kak Hernee
 pun dah sampai. Tak lama lepas tu,
Kak Eda
,
Kak Mia
,
Kak Suzie
,
Kak Seri
 dan
Nona
 pun menyusul.

Jom tengok gambar-gambar makanan yang dibawa.

Sampai-sampai je terus Food Review rumah Sis Lin..hahaha!

Bihun Goreng Seafood - Sis Lin

Lontong Daun - Sis Lin

Ungkep Ayam - Sis Lin

Keropok Goreng - Ain

Nugget Ayam - tak tau sape bawak..sedap gila nugget ni! Sape bawak, sila komen jenama apa! Haha!

Haaa...ape benda yang popular sangat ni?

Jeng jeng jeng, Serawa Pulut Durian lah! - Kakak kepada Kak Hernee

Roti Jala - Kak Hernee

Sandwich Telur - Kak Juju

Tembikai - Uyul

Ayam Red - Kak Hernee bawak untuk anak-anak dia, tapi saya bedal seketul..ya Allah, sedap sangat!

Kek SDS - Kak Dilah

Walnut & Cashewnut Brownies with Salted Caramel - Selera Sakura hahaha

Haa, macam-macam ada kan? Itu pun ada lagi sandwich tambahan Kak Suzie, cendol dan air kotak Kak Mia, nona manis Kak Eda, rendang daging Kak Seri, kek coklat SDS Kak Dilah yang tak sempat nak ambil gambarnya.

Bila da berkumpul beramai-ramai macam ni, memang riuh lah rumah Sis Lin. Macam-macam cerita keluar. Dalam bergosip sakan tu, tetap ada selingan kerja sebagai blogger untuk upcoming event yang dibincangkan. Bagus betul kan diorang ni?

Potluck Raya JDT Bloggers di rumah Sis Lin

Mekasih uols sudi temankan dan tolong habiskan makanan

JDT Bloggers - masa ni Nona belum sampai

Hihihi. Alhamdulillah, seronok berjumpa semua. Dah macam satu family. Ada juga yang tak dapat meluangkan masa pada malam tu atas kekangan dan komitmen yang lain. Semoga ada rezeki dan jodoh untuk bertemu di lain masa.

Dua hari sebelum tu, dah datang jugak beraya rumah Sis Lin dengan Encik Suami..ekekeke


Seharian Celebrate Birthday BFF

Assalamualaikum dan salam sejahtera.

Hari Sabtu yang lepas, saya dan kawan-kawan merancang untuk menyambut hari kelahiran salah seorang BFF kami, kak Ila. Birthday dia 14 Julai, sama dengan birthday anak kak Hernee,
Ilham Syahmi
.

Sebelah paginya saya pergi delivery brownies dulu kat customer, dalam pukul 11 pagi, kami pergi tengok movie kat TGV Aeon Bukit Indah. Cerita Korea, The Accidental Detective 2: In Action. Ibah yang ajak tengok sebab ada Lee Kwang Soo katanya. Awal cerita agak lambat juga perjalanannya. Bila Kwang Soo da masuk, baru la hingar bingar panggung tu. Kelakar dengan gelagat si Kwang Soo. Cerita tentang dua orang detektif yang tinggalkan kerja hakiki, kemudian buka agensi penyiasat peribadi. Dalam cerita tu ada satu kes aje, misteri kematian bekas-bekas anak yatim satu pusat penjagaan anak yatim yang sama. Kwang Soo berlakon sebagai hacker dalam cerita ni. Jadi, dia  lah orangnya yang membantu dua watak utama detektif tu menyelesaikan misteri ni. Saya bagi 4/5 bintang.

Tengok la Kwang Soo kat belakang tu...nyampahhhh

Sebelah petang, kami tak biarkan kosong begitu saje. Kami pergi pulak MBO KSL City, tengok cerita Skyscraper. Kami masuk terlambat sikit dalam 10 minit. Laju pulak panggung kat sini tayang cerita. Takde iklan ke ape, kami masuk je da tertinggal babak awal. Huhuhu. Tapi saya kasi cerita ni 5/5 bintang. Cerita konsep saspen, watak utamanya pelakon The Rock, seorang bekas Ketua Pasukan Menyelamat Tebusan FBI dan veteran perang US. Tentang usaha dia menyelamatkan ahli keluarganya yang terperangkap dalam bangunan pencakar langit tertinggi di dunia di China ketika itu. Dalam masa yang sama, dia diperangkap oleh kawan baiknya sendiri atas satu kesalahan jenayah yang melibatkan sindiket insiden bangunan pencakar langit yang sama. Eh, uols pergi je la tengok sendiri ek cerita ni. Saya macam nak repeat gak nanti. Ops!

Maaf The Rock, tauuu tengah kalut memanjat..kami tumpang amek gambar kejap okay!

Sebelah malamnya pulak, kami dinner di Restoran K-Fry, Urban Korean. Kami bergilir solat Maghrib di surau hotel sebab takut baris nak tunggu seatnya panjang. Selesai solat, da dapat tempat duduk. Alhamdulillah. Untuk menu Cheesy Fried Chicken Bumbuk, saya dah booked siap-siap dua set via call. Takut kempunan sebab sebelum ni pernah juga kami sampai, menu ni habis. Menangis dalam hati tak dapat makan ayam keju tarik. Sobsss.

K'Razy Spicy Cheesy Fried Chicken Bumbuk in progress

Kami order Original Cheesy Fried Chicken Bumbuk, K'Razy Spicy Cheesy Fried Chicken Bumbuk, K'Fry Honey Butter Wings dan Rice Balls. Takde sup-sup kali ni sebab semua takut tak habis makan. Hujung-hujung nak habis makan, kami surprisekan kak Ila dengan lagu Happy Birthday oleh crew K-Fry yang hantar Matcha Bingsoo. Hihihi.

Original Cheesy Fried Chicken Bumbuk

K'Fry Honey Butter Wings

Ham & Cheese Rice Balls, kami order juga Anchovies & Tuna Rice Balls

Matcha Green Tea Bingsoo super sedapppp

Muka-muka gembira dapat makan Matcha Green Tea Bingsoo @ K-Fry Urban Korean, Holiday Villa, JB

Over kan yang paling belakang tu -_-

Balik dari K-Fry, sempat pulak singgah karaoke. Aduh. Di luar perancangan. Hahaha!

Alhamdulillah. Selamat hari lahir Kak Ila! Semoga Allah permudahkan segala urusan akak, murahkan rezeki akak, berikan kesihatan yang baik buat akak, tetapkan segala yang baik-baik buat akak di dunia juga akhirat. Ameen ameen. Love you, kak!


Selamat Hari Merdeka, Sarawak!

Assalamualaikum dan salam sejahtera.

Saya berada di Bintulu, Sarawak sejak beberapa hari lepas. Kalau ada yang baca entri saya beberapa hari kebelakangan ni, itu sebenarnya entri berjadual yang saya draftkan awal-awal sebelum pulang ke kampung halaman. Entri hari ni pulak, saya draftkan malam tadi. Sebabnya, pagi ni saya ada Bintulu 21km Run 2018 bersempena dengan Hari Merdeka Sarawak.

Hari ni, 22 Julai 2018 adalah Hari Merdeka Sarawak, mula-mula diisytiharkan pada tahun 2016 oleh bekas Ketua Menteri Sarawak pada masa itu, Allahyarham Pehin Sri Tan Sri Datuk Amar Hj Adenan bin Hj Satem. Jadi, sejak tahun 2016 tu, pada tarikh hari ini, negeri Sarawak akan bercuti setiap tahun.

Bendera asal negeri Sarawak pada hujung abad ke-19. Kredit gambar:
Wikipedia

Sarawak pada mulanya mendapat pemerintahan sendiri pada 22 Julai 1963, beberapa bulan sebelum pembentukan negara Malaysia pada 16 September 1963. Kalau nak tahu lebih lanjut proses penyerahan pemerintahan kepada rakyat Sarawak pada hari tersebut, boleh baca kat
Wikipedia
. Ada macam-macam pendapat tentang Hari Merdeka Sarawak ni.

Apa-apapun, semoga Allah pelihara negeri kelahiran saya ini, dan diberkati dengan hasil bumi yang bermanfaat untuk rakyatnya serta seluruh negara Malaysia. Ameen.


Tahniah Perancis, Juara Piala Dunia 2018

Assalamualaikum dan salam sejahtera.

Siapa masih berjaga?

Perancis Juara Piala Dunia FIFA 2018. Kredit gambar:
The Guardian

Akhirnya Perancis memenangi Perlawanan Bola Sepak Piala Dunia dengan gol 4 - 2 menentang Croatia. Difahamkan ni kali kedua Perancis memenangi piala dunia setelah 20 tahun menanti.

Lama gilaaa kan?

Dalam perlawanan sebentar tadi, nampak Croatia lebih menguasai perlawanan, tetapi tidak dapat disangkal, pertahanan Perancis memang kuat. Kita boleh tengok hujung-hujung tu Croatia semakin sukar menembusi benteng pertahanan Perancis. Ditambah dengan dah pancit sikit.

Apapun, tahniah buat pasukan Perancis atas kemenangan bergaya. Tahniah juga buat Croatia kerana berjaya ke perlawanan akhir.

Turut dianugerahkan sebentar tadi:

Young Player Award

Kylian Mbappe - Perancis

Golden Ball Winner

Luka Modric - Croatia

Golden Glove

Thibaut Courtois - Belgium

Golden Boot

Harry Kane - England

Fair Play Trophy

Sepanyol

Next? Jumpa di Qatar empat tahun lagi!


Tanda-tanda Knuckle Kereta Perlu Ditukar

Assalamualaikum dan salam sejahtera.

Pernah tak uols tukar bearing roda kereta uols? Tau tak rupa bearing tu macam mana? Kalau tak tau, ni saya tepekkan gambar bearing dari Google.

Bearing kereta Viva - kredit gambar:
Adzril.com

Haaa..gitu la rupanya.

Tahu tak, tahun ni saya ke bengkel kereta sampai tiga kali dan berhabis sehingga lebih dari RM500 hanya kerana bearing ni. Benda ni berlaku beberapa bulan yang lepas.

Saya syak bearing kereta rosak bila ada bunyi berdengung semasa memandu walau dari kelajuan hanya 40km/j. Bila saya bawak makin laju, sehingga 100km/j, keluar pulak bunyi tajam yang pelik pada dashboard. Seriau juga saya. Terus bawak ke bengkel yang saya biasa pergi.

Bila pomen check, memang betul bearing roda depan sebelah kanan tu da rosak. Dia just check dengan pegang ape tah dekat bahagian dalam roda tu masa sorang lagi pomen press minyak. Kereta kena tenggekkan dulu lah. Kalau tak tenggek, kang berjalan pulak. Hahaha.

Pomen kata, antara sebab yang boleh menyebabkan bearing rosak adalah memandu melanggar lubang, memandu pada jalan yang tak rata, dan boleh juga kerana bawak barang terlalu berat dalam kereta. Point last tu macam mustahil sikit. Ke saya ni berat sangat? Kuat perli betul la bearing ni. -_-

Jadinya, pomen tukarkan bearing roda tu. Kerjanya banyak jugak, kena keluarkan knuckle, kena tanggal satu-satu setiap part, kena hantar kedai lain untuk press, kena pasang balik. Confirm la kena pasang balik kan. Hahaha. Total kat situ da RM170++. Satu roda je tau. Padahal bearing ni kalau beli dia saja, dalam RM50 lebih aje.

Bearing yang baru, ini jenama NTN - kredit gambar:
Lelong.my

Maka lepas da tukar tu, hati pun senang bawak kereta sebab da tak berdengung. Tapi bila tukar bearing, alignment tayar kemungkinan besar boleh berubah sebab pomen buka dan pasang semula absorber yang akan mengubah alignment tayar. Kat bengkel tu tak ada buat alignment tayar, terpaksa la saya bawak ke bengkel lain. Kos lain pulak kat situ. RM25 tambah RM20 sebab kena adjust chamber sekali.

Saya ingatkan panas sampai ke petang, rupanya hujan di tengahari. Sebulan lebih lepas tukar bearing, bunyi berdengung kembali! Kali ni disertakan dengan bunyi macam besi berdetak-detak. Saya terus bawak semula ke bengkel, kot-kot masih dalam warranty. Kadang-kadang warranty kan sampai tiga bulan. Pomen tu hairan bila bearing rosak balik. Dia kata warranty sebulan aje. Alamak. Kena keluar duit lagi. Dia tukar bearing yang sama brand dengan yang asal. Takut kereta tak dapat terima bearing jenama lain yang dia tukarkan sebelum ni. Sedangkan jenama tu jenama terbaik untuk kebanyakan kereta katanya. Bila tukar bearing baru, pomen charge harga bearing saja dalam RM145 gitu. Labour charge dia tak ambik.

Uolssss, masalahnya tak sampai sebulan, kereta keluar berdengung lagi. Adohai. Saya bawak semula ke bengkel yang sama. Pomen bertambah hairan. Dia syak benda lain yang rosak ni. Kalau asyik tukar bearing tiap bulan, kering jugak poket dia nanti sebab masih dalam warranty. So, dia nak tukarkan benda yang pegang bearing tu, KNUCKLE.

Knuckle yang memegang bearing - kredit gambar:
tacra's diy garage

Pomen cari knuckle second hand aje, tukarkan dan bagi saya pakai sebulan dulu. Kalau sebulan tu takde bunyi apa-apa, baru bayar kat dia. Kalau ada bunyi balik, kena check benda lain pulak. Huhuhu. Untuk knuckle ni pulak, tanpa labour charge, harganya RM250. Mau tak lebih RM500 untuk total semuanya.

Kalau tukar knuckle dari awal, mesti boleh jimat sikit kan? Mana la kita nak tahu knuckle tu yang rosak. Bila tanya kawan sekolah yang tahu bab-bab kereta ni, dia pun kata kalau tukar bearing beberapa kali tapi still berdengung, maksudnya memang knuckle yang rosak.

Tapi alhamdulillah, lepas sebulan, kereta masih ok. Takde da keluar bunyi berdengung tu. Cuma roda belah kiri macam ada bunyi sikit tapi halus aje. Nanti da bunyi kuat lah baru saya pi tukar.

Boleh? Hahaha.


Tempat Makan Best di Skudai - Restoran Ateh Corner

Assalamualaikum dan salam sejahtera.

Selamat petang! Petang & malam ni nak makan mana?

Apa kata ajak kawan-kawan atau keluarga ke Restoran Ateh Corner di Taman Universiti, Skudai. Restoran ni baru je berpindah lokasi ke Jalan Pendidikan 5, dekat dengan Nike Factory Store pada 7 Syawal yang lepas. Kalau di lokasi lama, restoran hanya beroperasi bermula pukul 5 petang sampai 2 pagi. Tetapi di lokasi baru, waktu perniagaan pun diperbaharui!

Restoran Ateh Corner di lokasi baru dibuka seawal 7 pagi hingga 2 pagi. Jadi, kalau nak bersarapan kat sini pagi-pagi pun boleh dah. Antara menu yang ada di waktu pagi adalah roti canai, laksa, bakso, nasi lemak dan banyak lagi. Untuk menu makan tengahari pula ada nasi campur dengan macam-macam pilihan lauk. Kalau nak datang minum petang, di sini ada cendol durian, ais jagung, ABC, rojak, tauhu bakar, sotong kangkung dan lain-lain.

Malam tadi kami berpeluang untuk menjamu selera di sini. Ada pilihan menu masakan panas, masakan barat dan pasti lah masakan tempatan juga. Malam tadi jugalah pertama kali saya mencuba Ikan Siakap Stim Nyonya. Masya Allah, sedap sangat kuah masakan ni! Cicah pula dengan roti Mantou yang gebu, subhanallah, sedap sampai tutup mata! Jom tengok gambar menu yang kami cuba malam tadi!

Ikan Siakan Stim Nyonya @ Ateh Corner...wajib cuba!

Udang Butter @ Ateh Corner

Ikan Pari Bakar @ Ateh Corner

Kerang Sambal & Kupang Rebus @ Ateh Corner

Long Bean Minced Chicken @ Ateh Corner

Chicken Chop @ Ateh Corner

Lamb Chop @ Ateh Corner

Nasi Lemak @ Ateh Corner

Sotong Kangkung, Rojak & Tauhu Bakar @ Ateh Corner

Roti Mantou @ Ateh Corner

Aneka pencuci mulut @ Ateh Corner

Aneka minuman @ Ateh Corner - Recommended: Jus Kedondong, Teh C 3 Layer

Aneka minuman tin dan botol @ Ateh Corner

Jus buah-buahan pun ada @ Ateh Corner

Hah, tergoda tak tengok makanan-makanan yang sedap ni? Apa tunggu lagi, cepat plan dengan kawan-kawan dan keluarga untuk menjamu selera di sini!

Kaunter makanan merangkap dapur @ Ateh Corner

Kaunter minuman @ Ateh Corner

Pelanggan-pelanggan tetap @ Ateh Corner

Menu @ Ateh Corner - Klik untuk besarkan

Restoran Ateh Corner, Taman Universiti, Skudai, Johor

Lokasi:

No. 105, Jalan Pendidikan 5, Taman Universiti

(berdekatan dengan Nike Factory Store)

Waktu Perniagaan:

7 pagi - 2 pagi

Selasa - Ahad

Isnin TUTUP

Surau dan tandas disediakan

**Surau dan tandas disediakan

Facebook:

https://www.facebook.com/restoranatehcornerbaru


Texas Chicken Kini Dibuka di City Square, Johor Bahru

Assalamualaikum dan salam 21 Syawal.

Apa khabar semua? Yang kerja kerajaan kat Johor, hari ni hari terakhir bekerja dalam minggu ni. Dah start bercuti hujung minggu. Mesti macam-macam aktiviti dah ada dalam kepala nak buat hujung minggu ni kan?

Kalau ada yang berjalan-jalan ke area JB, boleh lah menyelit dalam plan tu untuk makan kat Texas Chicken. Haaa. Texas Chicken dah buka cawangannya yang pertama kat Johor tau! Sebelum ni saya dah pernah makan kat KL, adik belanja dalam beberapa tahun yang lepas. Dah lama gila, rasa dia pun dah tak berapa ingat, tapi yang saya ingat sampai sekarang, ayam dia bagi saya lebih sedap daripada restoran fast food yang lain. Kurang berminyak, tetapi tetap juicy dengan saiznya yang besar.

Texas Chicken di City Square, Johor Bahru

Pembukaan Texas Chicken di City Square, Johor Bahru menjadikan cawangan tersebut sebagai yang ke-48 di Malaysia selain di Lembah Klang, Selangor, Penang, Kedah dan Negeri Sembilan. Uik, dah banyak rupanya cawangan dia! Diuruskan oleh francais tempatan Envictus International Holdings Limiter (Envictus Group), Texas Chicken bersedia untuk memenuhi selera masyarakat Johor Bahru disamping pengunjung dari Singapura dengan pelbagai jenis menu signature.

Dato' Jaya Tan, Pengerusi Envictus Group berkata, "City Square Johor Bahru merupakan lokasi impian bagi setiap restoran. Cawangan Texas Chicken yang terbaru akan berada di tengah-tengah bandar, berdekatan dengan pejabat-pejabat korporat, kolej-kolej tempatan dan antarabangsa, serta beberapa minit sahaja dari checkpoint kastam dan imigresen antara Malaysia dan Singapura."

(L-R) Ms. Foon Tham, Head of Marketing of Texas Chicken Malaysia; Mr. Yang Ming (YM) Ong, Vice President of Texas Chicken Asia Pacific, Middle East & the Black Sea Basin; Dato’ Jaya JB Tan, Chairman of Envictus International; Dato’ Kamal YP Tan, Group Chief Executive Officer of Envictus International; and Mr. Khor Sin Kok, Deputy Group Chief Executive Officer of Envictus International.

Menu yang paling popular di Texas Chicken adalah Spicy Chicken which is double-marinated and hand-breaded untuk memastikan rasa pedas yang enak dalam setiap gigitan. Tu diaaaa. Yang paling saya suka adalah all-American Honey-Butter Biscuits, sejenis roti tapi Mexican panggil biskut, wehh. Biskut ni dibuat dari scratch dan dibakar fresh sepanjang hari. Luarnya crunchy, dalamnya sangat lembut macam roti. Selain daripada tu, ada juga juicy and crunchy Chicken Tenders, Mexicana Burger & Wrap, Jalapeno Bombers, Strawberry Shortcake, Chocolate Volcano dan banyak lagi menu dia yang tak mampu nak taip. Hahaha!

Apa kata, kita tengok gambar aje lah!

Ayam Keju Berapi @ Texas Chicken, City Square, JB

Ayam Original @ Texas Chicken, City Square, JB

Crunchy Jalapeno Burger @ Texas Chicken, City Square, JB

Crunchy Jalapeno Wrap @ Texas Chicken, City Square, JB

Honey Butter Biscuits @ Texas Chicken, City Square, JB

Raisin Bicuits @ Texas Chicken, City Square, JB

Cheese Fries @ Texas Chicken, City Square, Johor Bahru

Coleslaw @ Texas Chicken, City Square, Johor Bahru

Porridge @ Texas Chicken, City Square, Johor Bahru

Tenders & Jalapeno Bombers @ Texas Chicken, City Square, Johor Bahru

Chocolate Volcano @ Texas Chicken, City Square, Johor Bahru

Meal Sets @ Texas Chicken, City Square, Johor Bahru

Haa, nampak menyelerakan tak? Mashed potato dia tu sangat sedap ok! Sampai licin bekas tu kitorang kerjakan. Hahaha. Katanya, restoran ni dijangka boleh memuatkan sehingga 111 tetamu dalam satu masa dengan keluasan 1,123 kaki persegi. Kalau uols nak try dalam masa terdekat ni, saya suggest pergi awal dalam pukul 10 - 12 tengahari. Sebabnya, waktu lain terutama weekend, pengunjungnya sangat ramai. Baru buka, kannnn!

Ni pelanggan pertama pembuka rezeki hari ni @ Texas Chicken, City Square, Johor Bahru

Air kat sini free refilss tau! @ Texas Chicken, City Square, Johor Bahru

Free refills tu mesti paling syiokkk kan?

Untuk uols yang nak makan ayam stail Mexican, boleh lah laju-laju ke Texas Chicken ya! Diorang tengah ada promo pulak tu sekarang ni!

Lokasi:

Lot J3-21, Aras 3, City Square, Johor Bahru

(bersebelahan KFC)

Website:

www.texaschickenmalaysia.com


Tinggal 5 Wild Boars Sahaja Lagi - Thailand Cave Rescue

Assalamualaikum dan salam sejahtera. Salam 26 Syawal.

Awal bulan ini, kita dikejutkan dengan berita penemuan 12 remaja, pemain salah satu kelab bola sepak Thailand yang hilang bersama seorang jurulatih mereka di salah sebuah gua di utara Thailand. 13 Moo Pa atau Wild Boars - gelaran yang diberikan khas untuk pemain bola sepak Thailand - terperangkap di dalam Gua Tham Luan Nang Non apabila hujan monsoon melanda dan menyebabkan lantai gua ditenggelami air, lantas menghalang jalan keluar mereka. Maklumat mengenai 13 Wild Boars ini boleh dibaca di
BBC
.

The 13 Wild Boars - Thailand Cave Rescue - Gambar dari BBC

Saya banyak mengikuti secara rapat berita ini di laman
The Guardian
, dan Facebook
Thairath
,
Thai Navy Seal
 serta
Mohd Aznam Abdul Rahman
. Kronologi kehilangan dan penemuan hingga ke operasi menyelamat mereka diringkaskan seperti berikut:

12 remaja lelaki, berumur antara 11 hingga 16 tahun, bersama jurulatih mereka yang berumur 25 tahun memasuki Gua Tham Luan Nang Non pada 23 Jun.

Mereka ditemui setelah 10 hari berlalu.

Untuk keluar dari gua tersebut, mereka terpaksa mengharungi laluan gua yang gelap dan sempit sepanjang kira-kira 3.2km dengan berjalan kaki, berenang dan menyelam menggunakan alat skuba, di mana tiada seorang pun daripada mereka pandai berenang. Para penyelam membantu dengan mengajar mereka dalam masa yang singkat.

Keratan rentas Gua Tham Luan Nang Non. Gambar BBC

Tempoh masa untuk pergi dan keluar dari tempat Wild Boars ditemui adalah selama 11 jam, tetapi para penyelam telah berjaya menyingkatkan tempoh masa tersebut kerana kebanyakan tempat di dalam gua yang sebelum ini dipenuhi air sudah mula mengering.

Penyelam memerlukan sehingga 20 jam untuk meletakkan tangki oksigen dan memastikan laluan gua tersedia untuk dilalui.

Sehingga saat ini, salah seorang penyelam telah meninggal dunia dalam operasi ini - Saman Kunan, penyelam Thai Navy Seal meninggal dunia ketika meletakkan tangki-tangki oksigen sepanjang laluan gua.

Jumlah penyelam professional yang terlibat dalam mengendali sistem gua adalah seramai 90 orang, 40 dari Thailand, 50 dari luar negara.

Jumlah penyelam yang terlibat bagi satu operasi adalah 18 orang, dengan lima orang daripadanya adalah penyelam Thailand, manakala 13 orang penyelam dari luar negara.

Doctor Richard Harris adalah antara penyelamat profesional dan doktor perubatan Australia yang masuk ke dalam gua untuk memberi rawatan kepada mereka dan mengesahkan yang kesemua 13 mangsa sudah bersedia untuk keluar.

Kira-kira 100 orang membantu mengepam keluar air daripada gua untuk menghentikan banjir yang menenggelamkan lantai.

Masyarakat sekitar gua tersebut banyak membantu membekalkan makanan, menawarkan perkhidmatan membasuh pakaian, mengurut dan menggunting rambut kepada semua ahli operasi menyelamat, secara PERCUMA.

Elon Musk merupakan antara jurutera terkenal dunia yang menawarkan kumpulan juruteranya untuk membantu operasi menyelamat. Dia juga memberi idea menggunakan submarine saiz mini bagi mengeluarkan Wild Boars. Tetapi idea ini tidak digunakan. Remaja-remaja tersebut dikeluarkan dengan diiringi dua orang penyelam, salah seorang daripadanya membantu membawa tangki oksigen mangsa.

Empat Wild Boars berjaya dikeluarkan dalam tempoh 11 jam pada hari Ahad.

Empat Wild Boars berjaya dikeluarkan dalam tempoh 9 jam pada hari Isnin.

Presiden FIFA, mempelawa remaja-remaja ini ke Perlawanan Akhir Bola Sepak Dunia di Russia minggu depan jika mereka berjaya dikeluarkan sebagai kata-kata semangat untuk mereka. Walau bagaimanapun, doktor mengesahkan mereka tidak akan dapat ke sana kerana perlu dikuarantin selama tujuh hari terlebih dahulu atas faktor kesihatan.

Cara-cara para penyelam membawa keluar mangsa yang terperangkap. Gambar BBC

Remaja yang telah diselamatkan perlu dikuarantin di hospital selama tujuh hari untuk mengelakkan risiko jangkitan. Kondisi remaja terbabit kesemuanya sangat lemah semasa mula-mula sampai di hospital. Ada yang demam, ada yang kena jangkitan minor paru-paru. Tapi hari ni semua da beransur sihat dan bertenaga. Ahli keluarga diorang pun dah boleh datang jenguk diorang dari jauh aje. Dipisahkan oleh dinding kaca. Sebak hati bila baca pasal ni. Mudah-mudahan lepas beberapa hari, diorang dapat peluk keluarga masing-masing tanpa dipisahkan oleh dinding kaca. Ameen ameen.

Wartawan The Guardian,
Michael Safi
 yang berada di Thailand, banyak update di twitternya tentang berita ni. Pagi ni, dia melaporkan, remaja yang dah diselematkan tu masih menggunakan kaca mata hitam dalam bilik hospital sebagai langkah berhati-hati. Diorang ada TV dalam bilik hospital, tetapi tak dibenarkan untuk menontonnya demi menjaga mental dan emosi mereka. Maklumat paling tepat tentang siapa yang dah diselamatkan adalah yang berumur antara 12 hingga 16 tahun. Jadi, jurulatih mereka, Ekapol Chantawong dan remaja termuda yang berumur 11 tahun, Chanin Wiboonrunrueng masih lagi di dalam gua dan akan dikeluarkan hari ini.

Baru tadi, Michael update bahawa operasi menyelamat akan diteruskan hari ini walaupun hujan sejak malam tadi dan jumlah mangsa yang perlu dikeluarkan lebih seorang dari semalam dan dua hari lepas. Ketua operasi menyelamat, Narongsak Osatanakorn, pun dah confirmkan bahawa kelima-limanya akan dikeluarkan dari gua hari ini. Operasi dah bermula sejak puku 10.08 pagi tadi melibatkan 19 orang penyelam.

Sama-sama kita doakan moga semuanya dipermudahkan bagi mereka, dan kita nantikan perkembangan terbaru petang ini.


Titik Mula Pada Yang Hebat

Sumber:
Brainy Quote

Assalamualaikum dan salam sejahtera.

Pernahkah korang rasa terlalu rendah diri dan kurang keyakinan untuk memulakan sesuatu? Korang perlu buat something, tapi korang rasa korang tak mampu. Korang dipertanggungjawabkan sesuatu tugas, tapi korang rasa tak layak nak buat benda tu. Korang rasa ada orang lain yang lebih layak, lebih hebat dari diri korang untuk buat sesuatu benda tu.

Pernah?

Mesti pernah kan.

Walau sehebat mana pun diri seseorang tu sekarang, dah tentu dia pernah melalui satu fasa di mana dia belum cukup layak, belum cukup mahir dan kurang keyakinan diri. Tapi apa yang menyebabkan dia boleh melalui fasa tu hingga menjadi orang yang hebat dan berjaya?

Dengan memulakan langkah tak kira macam mana pun.

Hanya dengan memulakan langkah, baru lah kita boleh mencipta sesuatu yang hebat. Kalau kita asyik menahan diri, sampai bila-bila pun kita tak akan dapat melepasi batu penghalang yang membuatkan kita ragu-ragu. Percayalah, bila kita dah start dan melepasi tahap keraguan tu, langkah kita akan jadi lebih mudah dan lebih laju sebab rasa yakin tu dah mula menenggelamkan rasa kurang percaya diri.

Bak kata Zig Ziglar, tak perlu menjadi hebat untuk memulakan sesuatu, tetapi mulakanlah sesuatu untuk menjadi hebat.


12 Perkara Menarik Yang Boleh Dilakukan di Taman Safari Bukit Gambang

Assalamualaikum dan salam sejahtera.

Haa, hari tu kan saya dah share tentang
Active Academy Bukit Gambang Resort City (BGRC)
 dan apa yang boleh uols buat kat situ. Hari ni saya nak share pulak perkara menarik yang boleh uols buat di Taman Safari Bukit Gambang.

Besar okay Taman Safari BGRC ni, kalau start dengan jalan kaki, mesti takkan sampai Wild Savannah

Kalau uols nak tahu, Taman Safari Bukit Gambang ni adalah taman safari terbesar di Malaysia dengan keluasan 138 ekar hutan sekunder yang terbahagi kepada dua zon berbeza, iaitu zon berjalan kaki dan zon trem Wild Savannah. Taman Safari BGRC dibuka pada waktu tengahari sehingga pukul 9 malam.

Haiwan-haiwan yang ditempatkan di Taman Safari BGRC adalah antara haiwan yang unik dan pertama kali dipamerkan di Malaysia, contohnya seperti singa putih, burung hantu putih, helang ikan Afrika, empat daripada enam spesies unta di dunia, empat daripada lapan spesies beruang di dunia, serta aneka jenis kucing besar dan kucing kecil.

Kandang Raja Singa @ Taman Safari Bukit Gambang

Semasa bercuti di Bukit Gambang Resort City tempoh hari, saya dan rakan-rakan JDT Blogger berkesempatan untuk melawat Taman Safari BGRC ni. Kami masuk ke taman selepas Zohor dengan menaiki trem khas ke Taman Safari. Haaa, jom tengok apa yang kami buat sepanjang kat sana!

1. Bertentang mata dengan haiwan-haiwan di Wild Savannah dari dalam trem.

Trem untuk ke Taman Safari ni akan ambil uols dari lobi resort yang uols duduk. Start dari situ lagi, akan ada seorang pemandu pelancong yang akan bagi maklumat kat penumpang trem tentang haiwan-haiwan yang ada di sekeliling uols dalam Wild Savannah. Trem ni berpendingin hawa dan tingkapnya tertutup rapat. Jadi jangan risau, takde harimau atau singa yang akan membaham uols. Duduklah dengan tenang dan enjoy perjalanan uols mengelilingi Wild Savannah.

Haiwan-haiwan yang tak pernah uols jumpa, bersepah-sepah dalam Wild Savannah ni

Dalam Wild Savannah ni ada sangat banyak jenis haiwan yang saya sendiri tak terkira jumlahnya. Paling menarik perhatian saya adalah Dubok, pemangsa paling kuat, dan Buaya Tembaga yang sangat besar dan nampak macam warna putih aje dari jauh. Paling menghiburkan semua orang adalah burung unta besar yang mematuk-matuk getah tingkap trem. Entah apa lah yang menarik sangat dengan getah tu. Bila kami beredar, burung tu hanya memandang sayu aje dari tempat dia. Aduhai, comel sangat, okay!

2. Melihat secara dekat haiwan-haiwan liar di Wild Savannah dengan menaiki ATV.

Sebelum naik trem, pemandu pelancong akan tanya dulu, siapa yang nak naik ATV atau naik trem. Nanti dekat Eagle Station, yang nak naik ATV akan turun ke tempat ATV. Masa kitorang gi hari tu, yang lelaki-lelaki naik ATV, yang perempuan naik trem. Tapi ada juga wakil perempuan kami join naik ATV, iaitu blogger Ain. Haa, gambar yang saya share ni dari Ain la.

Jeles okay tengok diorang naik ATV melawat haiwan dekat-dekat

Best jugak kalau naik ATV keliling Wild Savannah sebab uols akan dapat tengok dengan lagiii dekat haiwan-haiwan dalam Taman Safari ni, ikut laluan yang sama dengan trem. Eh, tapi bukan semua haiwan yang boleh dikunjungi dengan ATV tau. Harimau, singa dan yang seangkatan dengannya tak termasuk dalam kunjungan ATV. Ada pintu pagar khas yang akan memisahkan laluan ATV dengan laluan trem. Kalau tak, nanti masuk kandang singa, yang keluar dari kandangnya ATV sajokkk. Hahaha!

3. Menyaksikan tingkah laku semulajadi haiwan pemangsa di Predator Show.

Predator Show ni adalah yang terbaru di Taman Safari BGRC. Dalam pertunjukan ni, haiwan-haiwan pemangsa dipamerkan kepada penonton di sebalik dinding kaca. Dalam dinding kaca tu direka seperti habitat haiwan-haiwan ni, siap ada kolam air lagi. Penonton akan nampak macam mana haiwan-haiwan ni mendapatkan makananya tanpa bantuan daripada penjaga zoo. Kiranya uols akan tengok cara semulajadi diorang cari makan dan secara langsung diorang koyakkan segala daging depan mata uols. Over tak penerangan ni? Padahal daging yang diberi tu takde la besar sangat. Bayangkan seekor ayam dibelah empat aje. Hahaha.

Live depan mata, singa koyak-koyakkan daging untuk dimakan. Uols bayangkan daging tu uols. Eh!

Paling saya kagumi, haiwan-haiwan ni pandai betul keluar dari belakang pentas, lepas tu masuk balik ikut jalan yang sama. Entah dah berapa lama agaknya diorang dilatih untuk sampai tahap ni. Cuma harimau aje yang kelakar dan nakal sikit perangainya. Dah jalan-jalan, gegolek, siap buang air kecik air besar, berenang dalam air nak dapatkan makanan dia; tak nak balik pulak. Hahaha. Terpaksa staff diorang masuk ke pentas naik jip untuk halau harimau tu ke belakang pentas semula.

4. Memberi sumbangan kepada pusat pemuliharaan burung di Wonderful Bird Show.

Haaa. Macam mana tu? Kat Wonderful Bird Show ni, burung-burung terlatih akan menghiburkan uols. Kebanyakannya adalah burung kakaktua. Kita sedia tahu, burung kakaktua memang bijak dan pandai bercakap. Tapi dalam show ni, diorang tak bercakap pun. Diorang mengira, mengeja, dan buat aksi sarkas! Malah, ada burung yang dilatih untuk mengutip duit sumbangan daripada para penonton.

Wonderful Bird Show pukul 4.45 petang hari biasa, pukul 12.15 tengahari dan 4.45 petang pada hujung minggu

Haaa, dah lah memilih. Nak not kaler hijau muda dan merah aje. Kaler lain dia tak reti. Kalau berdiri tinggi sangat pun dia tak nampak. So, uols kena duduk depan sikit masa tengok show ni. Jangan lupa bawak duit RM5 atau RM10. Sama-sama membantu pusat pemuliharaan burung kat Malaysia ni. Di akhir pertunjukan, diorang akan tunjuk burung helang terbesar, saya sempat ambil IG story aje dia terbang dari belakang hall, laju dan rendah aje, hinggap ke tangan penjaganya kat pentas bawah nun. Dengar kata, burung ni sangat kuat cengkaman kukunya. Jadi penjaganya kena pakai sarung tangan khas yang tebal untuk elakkan terluka. Ada banyak lagi pertunjukan kreatif lain dari burung-burung kat sini. Jangan lupa tau ke Forest Arena untuk saksikan sendiri Wonderful Bird Show ni.

5. Mengenali haiwan-haiwan yang telah diawet di Discovery Centre.

Dari pertunjukan burung, uols boleh naik ke tingkat atas Forest Arena tu. Ada Discovery Centre yang menempatkan segala artifak dan fosil pelbagai jenis haiwan untuk tujuan pembelajaran. Ada jugak sarung tangan yang digunakan oleh penjaga burung helang kat bawah tadi. Sarung tangan tu kena hati-hati ya, dah ada sign jangan sentuh, jangan lah sentuh. Sebabnya ada sarung tangan yang diperbuat daripada kulit khinzir. Sila alert dengan penerangan daripada staff kat situ.

Tekun mengintai kala jengking kononnya

Ada juga diorang awetkan embrio haiwan yang mati dalam perut ibunya, rasa kesian pulak sebab diorang tak sempat nak tengok dunia. Allah lebih sayangkan diorang, kan. Serangga-serangga kecil macam kala jengking pun ada dipamerkan kat sini. Kalau geli, tak payah lah tenung lama-lama macam kitorang tu. Hahaha.

6. Makan malam di Simba Hill Gourmet Hall sambil menyaksikan singa putih berlegar-legar di luar restoran.

Alang-alang dah masuk Taman Safari ni, biar sampai ke malam sampai tutup taman. Tapi kena la alas perut bila da waktu makan malam kan. Kat sini ada konsep "dine in the wild". Uols akan makan malam atau minum petang sambil diperhatikan oleh dua ekor singa putih. Haa, seram tak?

Dine in the wild @ Simba Hill Gourmet Hall, Taman Safari Bukit Gambang

Jangan risau, singa putih tu ada kat luar dinding kaca restoran ni. Kalau nak tengok lagi dekat, ada tangga ke bawah sangkar diorang tu. Tapi make sure datang makan tu da malam sikit, sebab waktu siang, diorang tidur 18 jam sampai terbongkang. Hahaha!

7. Menapak ke Night Jungle untuk melihat haiwan-haiwan di dalam sangkar pada waktu malam.

Bila da sudah makan, boleh lah membantu penghadaman dengan menapak ke Night Jungle. Tak jauh aje dari Simba Hill tadi. Kat Night Jungle ni ada macam-macam jenis haiwan bersaiz kecil seperti rakun, sugar glider, tapir, khinzir liar Afrika, kucing hutan, hedgehog dan macam-macam lagi.

Eh eh dengan tapir pun nak selfie kan, haaa tengok tu gambar khinzir liar Afrika tu, seram kan?

Paling menarik perhatian saya adalah khinzir liar Afrika tu. Serius lain gila rupanya daripada khinzir biasa. Ada gading pada hidungnya. Masa orang ramai tengok dia dari atas, dia berdiri je kat tempat dia. Bila saya tinggal sorang dan masih nak ambil gambar dia, dia datang dekat siap posing depan kamera. Mak oi, seriau saya. Takut disondol. Hahaha.

8. Melawat haiwan-haiwan yang biasa menjadi peliharaan di Petting Zoo.

Petting Zoo ni letaknya di Village Arena. Ada macam-macam haiwan peliharaan dalam ni. Ayam, arnab, kambing, wallaby, eh? Wallaby tu apa? Wallaby tu macam kangaroo Australia, warnanya kat Taman Safari BGRC ni putih. Lupa pulak saya nak ambil gambarnya. Adoi. Sebab masa ni bergegas nia ke aktiviti ke 10 bawah nun. Hahaha.

Kambing di Petting Zoo, Taman Safari Bukit Gambang

Kat sini korang boleh pegang-pegang haiwan peliharaan yang ada, kena gigit tanggung sendiri aje. Dah namanya Petting Zoo kan?

9. Mengunjungi Malayan House, rumah Melayu lama binaan kayu.

Rumah ni letaknya sebelah aje Petting Zoo tu. Konon-konon macam petting zoo tu reban haiwan pemilik rumah tu agaknya. Hahaha. Rumah Melayu ni cantik gilaaa, masih mengekalkan tradisi rumah kayu lama. Siap ada rumah burung lagi. Kat halaman rumah ni ada burung merpati datang makan.

Malayan House @  Taman Safari Bukit Gambang

Gambar rumah ni saya ambil dari Ain, saya tak sempat nak bergambar dah. Laju aje ke nombor 10. Nexttt!

10. Lepak santai di Village Arena sambil menyaksikan African Yabara Fire Show.

Haaa, acara yang kami tunggu-tunggu. Pertunjukan api di Village Arena. Satu kawasan lapang di hadapan Petting Zoo dan Malayan House. Tapi yang buat pertunjukan tu bukan orang Afrika tau. Orang Melayu je. Hahaha. Hebat adik-adik tu main api. Entah berapa gelen gasolin diorang telan nak tiup api tu besar-besar.

Sorang telan api, sorang lagi tak puas hati, nak telankan jugak. Hahaha. Macam-macam.

Paling saya pelik, kenapa lengannya tak terbakar bila dia sapu api tu kat lengan dia. Ada sape-sape boleh explain tak?

11. Bergelak ketawa beramai-ramai menonton Tarsan Adventure Show.

Ni pertunjukan terakhir yang kami tonton. Sebelum show, pengacara akan bagi amaran bahawa show ni mengandungi elemen letupan dan bunyi yang kuat. Jadi sape-sape sakit jantung tu baik keluar hall terus. Hahaha.

Nasib baik tarsan tak merentas air sungai

Kisahnya tentang tarsan yang melindungi haiwan kat hutan tu daripada pemburu haram. Mungkin, lah. Pada pendapat saya, show yang ni kena improve kan lagi. Bagi lagi umphhh dengan jalan cerita dan lakonan yang lebih baik. Dialog antara pelakon pun kasi lebih jelas, okay?

12. Membeli cenderahati untuk keluarga dan kawan-kawan di Simba Hill Gift Shop.

Dah habis semua aktiviti kat Taman Safari ni, boleh lah singgah ke Simba Hill Gift Shop kejap untuk beli cenderahati sebelum naik trem balik resort. Ada macam-macam bentuk cenderahati yang ada kat sini, dari keychain, baju, mug, fridge magnet dan lain-lain lagi. Kalau tak nak kasi kawan-kawan, buat untuk simpanan sendiri. Kenangan kan?

Haaa, kedai pun da nak tutup da. Kredit pic:
Sis Lin

Haa. Banyak kan benda yang boleh dilakukan dalam Taman Safari BGRC ni. Besar ke tak besar? Kahhhhh! Ini baru 11 benda okay, dan bukan kesemua sekali aktivitinya! Ada lagi Multi-Animal Show, Camel Ride, Bird Feeding, Lemur Feeding, Elephant Feeding, Goat Feeding, Bear Feeding, minum petang di Summer Season dan banyakkk lagi oi! Memang tak cukup kalau pergi sehari. Rasa macam kena pergi dua tiga hari. Hahaha!

Kalau uols berminat nak ke Taman Safari ni dengan kawan-kawan atau keluarga, boleh lah datang ke BGRC, tau!

Bukit Gambang Resort City

26300 Gambang, Kuantan, Pahang

Tel:
+609-5488000/8111/8112/8113

Hotline:
 +6016-9884769

Fax:
 +609-5486666

Email:
 enquiry@bgrc.com.my

Facebook:

BGRC

https://www.facebook.com/BukitGambangResortCity/

Taman Safari Bukit Gambang

https://www.facebook.com/BukitGambangSafariPark

Website:

https://bgrc.com.my/safari-park/

Waktu Operasi:

Selasa - Khamis 12.00 pm - 9.00 pm

Jumaat - Ahad 10.00 am - 9.00 pm

Cuti Umum dan Cuti Sekolah 10.00 am - 9.00 pm

Isnin - Tutup

Harga Tiket dengan 0% GST:

Dewasa 13 tahun ke atas: RM 63.00

Kanak-kanak / Warga Emas / OKU: RM 43.00

Kanak-kanak tinggi melebihi 90 cm sehingga 12 tahun

Warga Emas 60 tahun ke atas

Kanak-kanak tinggi bawah 90 cm masuk PERCUMA.

Tiket Kombo ( Taman Safari + Taman Tema Air )

Dewasa: RM 88.00

Kanak-kanak / Warga Emas / OKU: RM 58.00

Untuk Disewa:

Baby Stroller (RM15 + RM15 deposit)

*Wheelchair disediakan atas permintaan

P/S:
 Beberapa gambar kredit kepada
Sis Lin
,
Kak Dilah
,
Ain
,
Kak Seri
 dan Azwa Photography


8 Laws of Personal Branding by AS Zaim Salimun

Assalamualaikum and salam sejahtera.

Tuesday night last week, I went to a weekly training class by RHB Asset Management team at the management office of Empire Legacy Agency located in Bandar Seri Kembangan, Selangor. The sharing session that night was by AS Zaim Salimun, one of the financial advisors from Empire Legacy Agency.

AS Zaim Salimun shared his knowledge about 8 Laws of Personal Branding

The contents of the training class were very interesting yet very useful for an entrepreneur. AS Zaim shared about 8 Laws of Personal Branding which were originally introduced by Brian Tracy. The 8 Laws of Personal Branding paraphrasing by AS Zaim are as follows:

Specialization
: Focus on one product at a time - you want people to remember you anytime and anywhere they see the respective product.

Leadership
: Lead the way by example.

Personality
: Do SWOT Analysis. What are your Strengths and Weaknesses? Take note of opportunities and threats around you.

Distinctiveness
: Approach your prospect with something different and unique from others. Every effort counts, be a good listener.

Visibility
: Make sure people know what you do. You must be visible REPEATEDLY and CONSISTENTLY.

Utility:
 Utility is Honesty - Are you the same person on the social media as you are on the outside?

Persistence
: Be consistent with your brand... all the time. Changing path now and then will confuse people.

Good Will
: Recheck your intentions? Are your intentions well intended for the greater good and valued ideals?

After all, good personal branding leads to reputational capital. Remember, a brand is values, and in branding, everything counts.

Thank you AS Zaim for knowledge sharing. We can see that those 8 Laws of Personal Branding are very useful in term of business and career.

So, when will you start your own journey in building up your personal branding?


Aktiviti Outdoor Menarik di Active Academy, Bukit Gambang Resort City

Assalamualaikum dan selamat sejahtera.

Aduhai, kuat betul rasa rindu ni pada percutian saya bersama JDT Blogger di Bukit Gambang Resort City (BGRC), Pahang tempoh hari. Mana tak nya, banyak betul pengalaman baru yang kami dapat sepanjang di BGRC selama tiga hari dua malam tu. Setiap masa padat dengan aktiviti. Yang paling best adalah aktiviti outdoor kami di Active Academy.

Active Academy @ Bukit Gambang Resort City, Gambang, Kuantan, Pahang

Kalau tengok pada plan aktiviti kami sebelum ke sana, saya rasa seram jugak bila tengok senarai aktiviti tu. Mampu ke saya nak buat semua tu. Banyak benda yang tak pernah saya buat, ada dalam senarai tu. Berdebar-debar, ok! Macam-macam benda yang terbayang kat kepala ni.

Tiba pada hari kejadian yang ditunggu-tunggu, dengan sendirinya kaki ni melangkah aje mengikut arus...kahhhh. Kalau uols nak tahu, Active Academy ni merupakan pusat rekreasi outdoor dan team building korporat di BGRC. Modul teambuilding kat sini menawarkan pembelajaran berasaskan aktiviti pengalaman dalam teamwork untuk mencapat matlamat organisasi. Active Academy boleh memuatkan sehingga 500 orang dalam satu masa, di mana ada 18 cabaran laluan berhalangan dan aktiviti team building menarik yang boleh dilakukan di sini.

Dalam banyak-banyak aktiviti tu, antara yang kami dah lakukan adalah:

Outdoor Archery Range

Aktiviti memanah. Sebelum ni, saya pernah juga ikut aktiviti memanah, tapi indoor. Safety pad yang digunakan adalah lebih kurang sama juga dengan yang outdoor ni. Benda yang paling saya ingat sampai hari ni, kalau coach dia bagi arahan dari belakang kita masa kita nak memanah, mesti masuk bulatan kuning tu. Kalau dia tak bagi arahan, entah ke mana-mana aje panah tu terpacak. Hahaha!

Terrer tak saya memanah, 3 busur ke bulatan kuning tau! Mana KFC yang dijanjikan? Hahaha!

ATV Fun Ride

Uiks, yang ni kan, memula naik tu saya rasa seram aje. Ye lah, tak pernah naik kan. Guider kata, macam bawak kereta auto aje. Lega la sikit kan. Tapi bila da start enjin, haaa nkoooo! First lap, saya rasa macam nak langgar semua tayar yang ada kat tepi-tepi trail ATV tu. Susah betul nak belok sebab berat. Memang banyak kali enjin mati. Tapi jangan risau, hidupkan aje balik enjinnya. Second lap da start serasi. Third lap da rasa sedih sebab masa tu la baru nak reti bawaknye dan itu la the last lap. Hahaha. Saya rekemen sangat-sangat uols try ATV ni ya! Rugi tau kalau tak try!

Best gilaaaa! Tambahan pulak, budak-budak boleh naik ATV dengan pak budak. Hihihi.

Paintball Target Shooting

Memula baca dalam senarai aktiviti, saya seriau tengok perkataan Paintball. Masa tu belum tahu lagi sama ada main Paintball Warzone ke Paintball Target Shooting. Kalau Warzone, memang takmo la hoii. Saya pernah main dulu, sakit gila kena pelurunya tu. Taubat mak noksss. Tapi bila tau kami buat target shooting aje, haaaa. Ok, jom. Hahaha! Tapi tak puas lah sebab kita baru nak serasi dengan sasaran, peluru da habis. Pffft.

Konon-konon dah macam anggota SWAT dengan topengnya

Flying Fox

Ok, ni pun benda first time saya buat kat sini. Sebelum ni tak pernah nak try Flying Fox sebab takut wooo. Kat sini takde la terlampau-lampau tingginya tu. Sedang-sedang aje. Saya siap ambil video lagi masa turun tu. Ha, padan muka kau, kan dah tak puas 'terbang'. Rasa nak naik lagi aje.

Naik ke tempat terjun tu 2 minit je jalan kaki dari base kat bawah

Kids Horse Riding

Untuk budak-budak, kat sini turut ada horse riding untuk kanak-kanak. Jadinya, anak-anak yang ikut mak ayah ke team building atau aktiviti outdoor kat sini, takde la bosan sangat kan. Gembira diorang dapat naik kuda besar. Untuk mak pak budak, takde, ok!

Budak-budak memang suka dapat naik kuda ni, Mia sampai suruh pak dia bela sekor..hahaha!

Aktiviti-aktiviti ni better dibuat pada waktu pagi sebelum matahari naik tinggi. Kalau dah tengahari nanti, panas terik pulak nak beraktiviti. Alhamdulillah, masa kami buat aktiviti ni hari tu, cuaca pagi mendung aje kecuali masa Flying Fox, cuaca agak panas sikit sebab dah nak dekat pukul 10 pagi. Selain daripada yang kami buat tu, turut ditawarkan di Active Academy, BGRC adalah Sky Trail, Obstacle Challenges, Field Management Games, Telematch Field, Day & Night Jungle Trekking, Problem Solving Puzzle, Treasure Hunt/Explorace, Camping, Survival Skill dan banyak lagi.

Memang rasa puas hati sebab dapat buat aktiviti-aktiviti yang mencabar keberanian diri. Kalau uols berminat nak buat team building kat sini atau nak rasai sendiri semua aktiviti yang ada kat Active Academy ni, boleh lah datang ke BGRC! Ada pakej khas yang berbaloi-baloi harganya untuk uols.

Sunshine Package at only RM38 for 4 games per person (harga biasa, 1 game RM18 per person)

Bukit Gambang Resort City

26300 Gambang, Kuantan, Pahang

Tel:
 +609-5488000/8111/8112/8113

Fax:
 +609-5486666

Email:
enquiry@bgrc.com.my

Facebook:

BGRC

https://www.facebook.com/BukitGambangResortCity/

Active Academy

https://www.facebook.com/activeacademyBGRC/

Instagram:

https://www.instagram.com/bukitgambangresortcity

Website:

http://www.bgrc.com.my

P/S:
 Beberapa gambar kredit to
Sis Lin
,
Kak Mar
 dan
Kak Seri


Bahana Overcharging Telefon Bimbit

Gambar hiasan. Pic:
Extreme Tech

Assalamualaikum dan salam sejahtera.

Kalau uols charge handphone, handphone tu ada rasa panas tak? Mesti la ada kan. Tambah lagi kalau tengah pakai waze sambil charge handphone guna powerbank. Panas dia tu rasa macam pegang goreng pisang panas yang baru diangkat dari kuali. Haa, over kan? Tapi handphone Samsung Galaxy A5 saya macam tu lah.

Beberapa hari lepas, saya macam dah hilang harapan dah pada handphone tu. Alkisahnya, pukul 4 pagi saya terjaga dan tengok handphone, bateri tinggal 19%. Saya pun charge la pakai plug, kemudian sambung tidur. Bila bangun lagi sekali, saya capai handphone dengan harapan bateri dah penuh. Tapi sangkaan saya meleset.

Handphone yang saya pegang terasa panas. Saya tekan mana-mana punat untuk hidupkan skrin handphone. Gelap. Tak ada respon. Saya pun cabut dari kabel plug. Alahai, kenapa pulak handphone ni. Tak nak hidup, tapi rasa panas. Saya whatsapp encik suami guna handphone adik saya, bagitahu pasal handphone tu, risau mungkin terpaksa batalkan plan kami nak ke kenduri seorang kenalan di Gombak. Ye lah, kalau tak ada handphone, macam mana saya nak waze ke sana. Huhuhu.

Saya dah plan nak ke mana-mana  kedai telefon bimbit dekat Seksyen 7 tu dulu. Kot-kot diorang boleh tengokkan apa masalahnya. Adik ipar saya tahu satu kedai yang boleh tengokkan telefon. Tapi pagi tu, dia minta dulu nak tengok handphone saya yang semakin lama semakin panas. Tiba-tiba dia kembalikan handphone saya yang skrinnya tengah restart.

Aik? Macam mana nak hidupkan semula handphone yang dah jammed terpadam tu?

Syizwan cakap, tekan aje semua button telefon tu serentak. Itu cara alternatif untuk hidupkan semua handphone yang jammed katanya. Ooo. Saya tengok bateri da 62%. Masya Allah, bersyukur sangat sebab tak payah nak beli handphone baru dulu. Tapi, saya dah boleh agak kenapa sebenarnya handphone tu boleh jammed macam tu.

Mesti sebab overcharging. Saya pakai kabel dari kedai serbaneka yang popular tu. Kabelnya yang ada cahaya-cahaya lampu tu. Adoii, masa beli tu tak tahu pun ada cahaya lampu oi. Main beli aje, asalkan panjang. Bila da beli rasa annoying lak cahaya tu sebab time tidur dia menerangi bilik yang gelap gelita. Hahaha.

Lebih kurang gini la. Pic: Google

Kabel tu charge memang cepat. Tapi sejak akhir-akhir ni macam makin cepat pulak, sejam dah full. Agak pelik di situ. Dan kalau uols nak tahu, sebelum saya balik Kedah hari tu, saya baru perasan powerbank Pineng saya da kembung. Sebelum ni tak pernah-pernah powerbank saya jadi kembung. Ni lah kali pertama saya tengok situasi macam ni. Saya tak ambil pulak gambarnya, masa tu tak terfikir nak kongsi dalam blog. Encik suami pun cakap, jangan guna dah, takut berbahaya. Dibuatnya meletup kang, naya. Saya biasanya akan charge powerbank pakai kabel yang sama untuk charge handphone. Jadi, memang sah lah kabel tu yang bermasalah.

Lepas kes tu, saya jadi berhati-hati pilih kabel usb untuk charge handphone. Uols pun hati-hati ya, baca betul-betul maklumat pada label produk sebelum membeli.


Balik Kampung

Assalamualaikum dan selamat sejahtera.

Ada yang dah start balik kampung?

Highway masih lengang

Saya dan encik suami da gerak lepas Subuh pagi tadi ni. Doakan moga kami selamat tiba di kampung halaman ya!

Sape ade kat sekitar Pokok Sena, jemput mai rumah raya pertama!


Bawak Aisyah ke Family Mart Seksyen 7, Shah Alam

Assalamualaikum dan salam sejahtera.

Blog sunyi sepi sebab tuan tanah masih bercuti lepas raya haji. -_-

Nanti dah balik JB kita ngapdet sampai lebam ok! Dalam masa terluang ni, nak share aktiviti hari ni aje dengan anak buah kesayangan ramai, dak Aisyah.

Saya ke rumah adik di Shah Alam pagi tadi dari Pantai Hillpark. Malam tadi bermalam di sana bersama encik suami lepas tiba dari Kedah semalam. Sempat lagi menengok Hantu Kak Limah kat TGV 1 Utama malam tadi oi. Berdekah-dekah ketawa dalam panggung. Adoi la! 😂

Pagi ni sampai Shah Alam, adik baru nak start melapis kek. Jadi takde aktiviti apa pagi tadi. Main dengan Aisyah, makan, tido, bangun, buli Aisyah sampai nangis. Bahahah. Da petang sikit baru la ibu Aisyah siap melapis. So, untuk menebus balik kesalahan membuli Aisyah, bunda bawak gi Family Mart. Kunun. Padahal bunda yang nak makan aiskrim green tea. Hahaha.

Family Mart Seksyen 7, Shah Alam ni terletak sebelah Watson Seksyen 7. Baru je lagi buka kata adik. Jadi agak ramai pengunjungnya tadi, ditambah dengan musim cuti sekolah dan cuti raya haji. Dah macam pusat pelancongan dah saya rasa. Hahaha.

Suka betul dia aiskrim ni!

Siapa yang pernah ke Jepun dan rindu makanan ringan Jepun boleh lah singgah ke Family Mart ni. Coklat kapal pun ada tau! Tapi rega memang mahal la banding kat Jepun. Jangan la compare! Blerghhh.

Eh eh tetiba panjang lak entri ni kan?

Hahaha! Ok bye!


Berkhasiatnya Garlic Balm ZM Beauty!

Assalamualaikum dan salam sejahtera.

Sihat ke tu?

Alhamdulillah, saya sihat di sini. Cuma ada selsema sikit lepas balik dari Bukit Gambang hari tu. Cerita pasal selsema ni, terus teringat Garlic Balm ZM Beauty. Masa kat
Bukit Gambang Water Park
hari tu, saya bawak sekali Garlic Balm ni. Ye lah, hari tu cuaca mendung aje. Main pulak air berjam-jam. Untuk elakkan terkena selsema dan hangatkan badan segera, saya boleh guna Garlic Balm ni aje.

Garlic Balm ZM Beauty

Sebelum ni, saya ingatkan Garlic Balm ni nak sapu kat bibir aje. Rupanya balm macam minyak panas tu ha. Bau dia memang bau bawang putih ya. Kalau bukak aje tudung botolnya, terus semerbak bau merata-rata. Kikiki.

Memang berkesan sangat Garlic Balm ZM Beauty ni. Lenguh-lenguh kaki dan sakit tumit saya disebabkan berdiri lama membakar kek lapis, saya sapu aje Garlic Balm ni. Esoknya da kurang sikit sakitnya. Berkhasiat betul, kan?

Jom tengok apa lagi fungsi Garlic Balm ZM Beauty ni!

Fungsi Garlic Balm ZM Beauty

Cara menggunakan Garlic Balm ZM Beauty

Nah, banyak kan yang boleh dirawat dan dicegah dengan Garlic Balm ZM Beauty. Untuk baby pun sesuai ni, macam minyak yuyee pulak kan fungsi dia. Kalau yang ada resdung macam saya, elok sangat lah dibawa dalam beg setiap masa.

Kalau uols berminat nak dapatkan Garlic Balm ni, cepat-cepat lah contact penjualnya ya!

Siap ada kelulusan KKM ok!

Garlic Balm ZM Beauty

Instagram
:
https://www.instagram.com/zmbeautybrand

Facebook:

https://www.facebook.com/garlicbalm/

Website:

http://www.zuraini.com

Whatsapp:

http://www.wasap.my/601132484182


Cabaran 7 Hari di Facebook: Novel Kesukaan

Assalamualaikum dan salam sejahtera.

Perasan tak, kat timeline Facebook uols, ada yang buat cabaran 7 hari tak kisah la topik apa pun. Hari tu saya terkena tag oleh housemate saya, Kak Ajan, untuk cabaran 7 hari kena upload gambar novel kesukaan. Gambar aje ya, tanpa description apa-apa. Then, kena tag orang lain pulak untuk setiap hari yang berbeza tu.

Disebabkan rasa tak puas sebab tak boleh nak terangkan apa-apa pasal novel kesukaan saya tu, terhasillah entri ni. Saja nak bagi blog update, ada entri. Wakakaka. Jom tengok 7 novel kesukaan saya yang saya upload kat FB selama seminggu ni, dan kenapa saya suka novel-novel ni!

1. Sunan Cinta Nan Sakti - Ramlee Awang Murshid

Pic:
Alam Terkembang Jadikan Guru

Sebenarnya, ini salah satu daripada novel bersiri Ramlee Awang Murshid yang paling saya sukai. Siri Laksamana Sunan, semuanya saya suka. Disebabkan boleh letak satu gambar aje, dan gambar ni je yang ada dalam handphone, saya upload la gambar dia sebagai wakil semua novel RAM yang pernah saya baca. Hahahaha! Siri Laksamana Sunan, pada awal pembacaan, uols akan rasa susah sikit nak faham, tapi lama-lama uols akan berhasil ikut rentak penceritaannya yang klasik dan kadang-kadang diselitkan dengan dunia moden. RAM banyak menampilkan dua dimensi berbeza dalam karya Laksamana Sunan, plot cerita berkait rapat antara zaman kesultanan purba dan zaman abad ke-21. Selain siri Laksamana Sunan, saya juga sukakan novel-novel thriller RAM yang lain seperti Rahsia Perindu, Ungu Karmila, ADAM, Hatiku di Harajuku, Mandatori dan banyak lagi.

2. Me Before You - Jojo Moyes

Pic:
Ashton Jade

Ini juga filem adaptasi novel kegemaran saya. Saya baca novelnya dahulu, dan saya menangis membaca endingnya. Tak boleh move on berapa hari. Lepas tu, saya tengok pula filemnya. Banyak part, saya mengalirkan air mata walau dialognya tak terkesan di hati orang lain. Sebab kita da baca novel tu, jadi kita tahu kenapa keluar dialog-dialog tertentu dalam filem tu. Dalam novel kan lebih detail. Tentang seorang lelaki yang lumpuh seluruh badan tapi masih boleh menggerakkan jari jemari tangannya untuk menggerakkan kerusi roda elektrik yang dia guna ke sana ke mari. Dia memilih untuk mengakhiri hidupnya di sebuah pusat khas untuk orang yang nak "membunuh diri", tapi ibu bapa dia tak merelakan keinginan anak lelaki diorang. Ibu bapa dia upah seorang nurse peribadi yang akan cuba untuk ubah hasrat hati dia. Tapi di hujungnya, dia tetap dengan pendiriannya untuk meninggalkan dunia sebab tak nak susahkan orang lain, walau dia sangat mencintai nurse peribadi dia tu. Oh no. So sedih. Novel ni ada sambungannya, After You (selepas hero novel pertama meninggal dunia) dan Still Me. Still Me saya tak baca lagi, insya'Allah ada rezeki lebih nanti nak sambung baca yang tu.

3. Colorless Tsukuru Tazaki and His Years of Pilgrimage - Haruki Murakami

Pic:
NeoGAF

Saya mula-mula jumpa novel ni dekat rumah adik kat Shah Alam. Dia dah baca dulu. Saya saja buka dan baca. Wah, saya suka english dia. Simple. Novel yang diterjemah dari bahasa Jepun oleh Philip Gabriel. Tentang Tsukuru Tazaki yang namanya tidak bermaksud apa-apa warna (kebanyakan nama orang Jepun ada kaitan dengan warna tertentu), kisah dari zaman sekolah dia sampai zaman bekerja sebagai jurutera di sebuah syarikat keretapi. Masa zaman sekolah, dia ada kliknya tersendiri, seramai lima orang kawan baik termasuk dirinya sendiri. Empat kawan baiknya punya nama yang ada warna, dua orang lelaki dan dua orang perempuan. Bila da habis sekolah, Tsukuru Tazaki keluar belajar jauh di luar negeri tetapi akan balik ke kampung halamannya sekali-sekala untuk bertemu kawan-kawan rapatnya. Sampai satu saat, kawan-kawan dia bagitau Tsukuru Tazaki, diorang tak nak jumpa dia dah. Tsukuru jadi down gila sebab benda tu, tanpa sebab dan penjelasan, dia ditolak jauh-jauh oleh kawan-kawannya. Nak tahu apa sebab yang sebenarnya, uols kena la baca novel ni ek!

4. Jika Aku - Anna Lee

Pic:
Siqahiqa

Novel ni antara novel terbaru yang saya habiskan membacanya dalam sebulan dua yang lepas. Saya beli masa ada pesta buku dekat IOI Mall Kulaijaya. Tentang seorang gadis yang boleh mendengar pemikiran orang lain, terpaksa memencilkan diri sebab rimas bila asyik dengar orang lain mengumpat dalam kepala. Sampai satu hari dia bertemu dengan seorang lelaki misteri, yang dia langsung tak boleh dengar pemikirannya walau macam mana pun dia cuba nak dengar. Jalan ceritanya sangat menarik, dan ending dia sangat-sangat plot twist oi! Sanggup saya berjaga sampai Subuh sebab nak habiskan membaca novel ni! Tak sangka, berbaloi-baloi sangat saya beli novel ni pada harga runtuh masa pesta buku tempoh hari.

5. Harry Potter and the Order of the Phoenix - JK Rowling

Pic:
Tanya's 101

Novel kegemaran zaman sekolah. Ini antara salah satu novel dalam siri Harry Potter tulisan JK Rowling yang paling saya suka. Pada hari kelima cabaran di Facebook, saya pilih novel kelima dalam siri Harry Potter ni. Dalam siri ni, latar cerita sangat berbeza dengan novel sebelum-sebelumnya. Plot banyak berlaku di luar Hogwarts, Harry dan rakan-rakannya berhadapan dengan kuasa-kuasa jahat di dunia sebenar. Awal dan pertengahan novel tu kita dapat rasa bahagianya si Harry sebab dapat jumpa godfather dia, orang yang paling rapat dengan arwah mak ayah dia. Namun, bahagia rupanya sementara apabila di hujung cerita, semua rasa bahagia bertukar kepada derita. Saya tak boleh move on seminggu lebih jugak lepas habiskan novel ni. Tak sangka, ada novel yang sad ending gitu. Down gila kot, padahal novel je punnnn! Maybe sebab Harry kongsi tarikh lahir yang sama dengan saya? Hahaha.

6. aA + bB - Hlovate

Pic:
Ianda Diana

Erm, sebenarnya dah lupa banyak pasal cerita dalam novel ni. Ni novel kedua Hlovate yang saya baca selepas 5 Tahun 5 Bulan. Jalan ceritanya lebih kurang sama dengan 5 Tahun 5 Bulan, apa yang menarik adalah Hlovate tak lupa selitkan nasihat agama dalam penceritaan. Dalam 5T5B, separuh novel macam kisah cinta novel biasa aje. Tapi plot bertukar bila dah masuk separuh yang kedua. Tetiba dari novel cinta biasa bertukar jadi novel Islamik. Eh, sebenarnya saya rasa saya jatuh hati pada karya Hlovate bukan sebab aA + bB, tapi sebab 5 Tahun 5 Bulan! Kahhh! Salah novel la yang saya upload kat FB tu! Tapi jujurnya, karya-karya Hlovate tak pernah menghampakan. Rooftop Rant, Versus, Contengan Jalanan dan banyak lagi. Dah lama Hlovate tak keluarkan novel baru. Where are you?

7. 1511H [Kombat] - Faisal Tehrani

Jatuh Cinta

Ni novel zaman degree. Masa degree, saya obses dengan karya-karya Faisal Tehrani. Dari novel dia la saya jadi berminat nak sambung belajar sampai ke tahap sekarang ni. Dengan harapan, satu hari nanti saya boleh menyumbang kepada agama dan negara dengan ilmu yang saya ada. Tapi, macam da di luar bidang aje. Hahaha. Sebab apa? 1511H [Kombat] mengisahkan tentang seorang komander yang mengetuai kumpulan pejuang syahid untuk menakluki kota New York. Perjuangan mereka dibantu dan dibiayai oleh seorang wanita hartawan berhati mulia. Dalam novel ni, Faisal Tehrani membawa pembaca mengenali strategi peperangan dan pembangunan teknologi peperangan yang bagi saya sangat menarik dan jarang sekali dijumpai dalam novel-novel Melayu yang lain.

Sebenarnya ada banyak lagi novel yang saya suka. Tapi disebabkan cabarannya hanya sampai tujuh hari, sampai situ aje lah yang saya upload. Dulu-dulu masa banyak masa, memang rajin la membaca. Sekarang, novel sebiji pun susah nak buka. Kadang-kadang aje bila mood membaca tu datang, boleh lah menghadap novel sampai pukul 3 - 4 pagi. Huhuhu.

Uos pulak, suka baca novel apa? Jom share!


Cantik Dalam 3 Minit Dengan Set Make Up Yarra

Assalamualaikum dan salam sejahtera.

Apa khabar semua? Tengah buat kerja kat ofis ke tu? Bagi suri rumah atau yang tak bekerja, apa plan hari ni? Dah fikir nak masak apa tengahari ni ke? Share la sikit, mana tau saya datang rumah uols bawak pinggan. Hahaha.

Kalau ada yang follow IG dan FB saya, mesti tau beberapa hari lepas, saya pergi bercuti ke Bukit Gambang Resort City, Gambang, Kuantan. Saya ada intro sedikit aktiviti kami sepanjang kat sana dalam
ENTRI NI
. Sangat padat dan penuh hari kami kat sana dengan macam-macam aktiviti, pagi sampai malam.

Kalau hari panas terik atau seharian lepas aktiviti bawah cahaya matahari, kulit saya yang cerah gebu ni (ecewah) memang cepat benar jadi merah dan rasa terbakar. Siapa yang pernah jumpa saya depan-depan, memang tahu la. Blusher semulajadi sentiasa ada kat muka walaupun sebenarnya tak bermake up langsung. Hahaha.

Jadinya, setiap kali sebelum aktiviti dan selepas habis segala aktiviti pada hari tersebut, saya akan bersihkan muka dan pakai moisturiser untuk lembapkan kulit dan kembalikan kesegarannya. Satu nilai tambah bila moisturiser yang saya pakai tu ada fungsi untuk melindungi kulit dari sinaran UV. Haaa, setiap kali sebelum keluar bilik, saya pakai moisturiser tu dulu. Eh eh, moisturiser apa yang banyak sangat fungsinya ni?

A post shared by スナ サクラ 🌸 (@sunahsakura)
 on
Aug 8, 2018 at 3:57am PDT

Haaa. Nampak tak nama dia tu? Itu lah
Yarra Xtra C Moisturiser
. Memang best pakai pelembap ni, ringan dan tak melekit. Kalau suka, boleh pakai bedak padat terus lepas moisturiser dah menyerap ke dalam kulit. Kalau nak emang lagi syantikkk, sambung pulak dengan
Yarra Xtra E Face Mist
dan

Yarra DD Cream Foundation
. Sangat mudah nak pakai, dan tak terlalu berat! Saya suka!

Yarra Set 4 in 1

SET 4 dalam 1 ini ada
4 ITEM LENGKAP
 untuk
SKIN TREATMENT & MAKEUP BEAUTY

Dalam set 4 in 1 ini ada:

❤ 50ML Yarra Xtra C Moisturiser

Fungsi:

- Memberi kelembapan & kesegaran pada kulit

- Membantu masalah kulit kering

- Mengatasi anti-aging

- Melindungi kulit dari garisan stress, penuaan, mengecilkan liang pori

- Melindungi kulit dari sinaran UV

- Membantu masalah tona kulit tak sekata

- Mengurangkan eyebeg

❤ 50ML Yarra Xtra E Face Mist

Fungsi:

- Barang asas sebelum mekap

- Sempurnakan hasil selepas mekap

- Toner semulajadi

- Mencerahkan & memulihkan kulit kering

- Melindungi kulit dari kerosakan akibat pancaran matahari

- Antioksida tertinggi (400x ganda dari vitamin C)

❤ 8g Yarra DD Cream Foundation

Fungsi:

- Mengandungi SPF +30

- Ringan dan sesuai untuk semua jenis kulit

- Membantu mengatasi masalah utama pada kulit termasuk kemerahan, garis kedut, pori besar dan bintik hitam di wajah

❤ FREE GIFT Yarra Kabuki Brush

CANTIK DALAM 3 MINIT DENGAN SET MAKEUP YARRA

Untuk dapatkannya.

Boleh terus wahtsapp nombor ini:

http://www.wasap.my/60174404479/

Facebook HQ:

https://www.facebook.com/TEAMYARRA/

Instagram:

https://www.instagram.com/yarrabeautycare


Cetak Banner, Namecard, Bunting, Flyers Murah di Al Fateh Printing, Johor Bahru

Nak cari kedai untuk cetak banner, name card, bunting dan flyers yang berpatutan harganya di Johor Bahru? Program tinggal tiga hari lagi, tapi banner belum siap? Atau last minute sangat perlukan name card?

Jom ke Al Fateh Printing! Kalau tempah name card pagi, insya’Allah tengahari atau petang dah boleh siap! Hantar design banner hari ni, insya’Allah lusa dah boleh ambil. Kalau dah urgent sangat, cuba la nego-nego. Haha.

Hari tu saya baru je cetak banner dan namecard dekat sini. Dalam tiga hari aje siap dah semua namecard dan bannernya. Ada salah satu design namecard yang saya hantar last minute ke email diorang malam, esok petangnya dah boleh ambil.

Kita baru nak ada namecard as blogger, awakkkk

Banner kami dicetak di Al Fateh Printing, Taman Universiti, Skudai

Al Fateh Printing merupakan salah satu kedai percetakan yang sedang mengembangkan sayapnya di bandar Johor Bahru. Al Fateh mencetak pelbagai jenis bahan untuk dokumentasi, pengiklanan mahupun pengkomersialan. Mempunyai dua buah cawangan, satu di Taman Universiti dan terbaru di Bandar Baru Uda, Al Fateh komited menyediakan perkhidmatan dan servis terbaik buat pelanggan.

Bagi meraikan pembukaan cawangan keduanya pada 18 Julai 2018 yang lalu, Al Fateh menawarkan promosi khas kepada semua pelanggannya. Apa yang ditawarkan? Banner Bunting RM1/kaki - siap 2-3 hari sahaja, flyers murah cepat siap, name card siap 1 hari dan macam-macam lagi.

Promosi bulan Ogos sempena pembukaan cawangan kedua Al Fateh

Apa tunggu lagi? Jom tempah sekarang di Al Fateh Printing!

Al Fateh Printing

9 Jalan Pendidikan 8/2, Taman Universiti, 81300 Skudai, Johor

41-GF, Jalan Padi Emas 1/8, Bandar Baru Uda, Trigon Uda Business Centre, 81200 Johor Bahru, Johor

Waktu Operasi:

Isnin – Jumaat 9 am – 10 pm

Sabtu – Ahad 9 am – 7 pm

Facebook:

https://www.facebook.com/alfatehprinting/

Instagram:

https://www.instagram.com/alfatehgemilang/

Website:

http://alfatehprinting.com/

Email:

alfatehorder@gmail.com

Sales Advisor di BANDAR BARU UDA

http://www.wasap.my/60167526582
 (Kimi)

http://www.wasap.my/60177406435
 (Zahirul)

Office – 07-244 1792

Sales Advisor di TAMAN UNIVERSITI

http://www.wasap.my/60103315079
 (Cik Izah)

http://www.wasap.my/601155010694
 (Cik Hanun)

httptast://www.wasap.my/601155010696
 (Cik Nad)

http://www.wasap.my/601155037562
 (Cik Aisyah)

http://www.wasap.my/60103315078
 (Cik Ana)

Office – 07-5504942


Dinner di My Elephant Thai Restaurant, Petaling Jaya

Assalamualaikum dan salam sejahtera.

Beberapa malam yang lepas, sebelum balik ke Kedah untuk raya haji, saya, encik suami dan Jay sempat dinner kat sebuah restoran Thai ni. Malam tu encik suami demam sikit. Dia teringin nak makan sup-sup atau benda berkuah yang panas-panas. Kononnya nak cari tomyam la. Haaa, tomyam lagi!?

Semalam baru cakap pasal
Tomyam Kambing
. Hahaha.

Memula kitorang nak gi Restoran Seri Siam, tapi tutup pulak. Mungkin diorang balik kampung beraya. Jay pun bawak la kereta dia merata-rata sampai akhirnya terfikir satu restoran Thai dekat Petaling Jaya ni.

My Elephant Thai Restaurant, Seksyen 17, Petaling Jaya

My Elephant Thai Restaurant. Restoran ni letaknya dekat kawasan apartment Happy Mansion, Seksyen 17, PJ. Lokasi dia kat ground floor apartment Blok C. Kalau uols tersalah blok, untung nasib, boleh terjumpa Food Foundry. Boleh lah tapau kek crepe sebiji dua. Uols wajib rasa Almond Salted Caramel Crepe Cake dan Carrot Cake dia, serius sedap! Eh, terselit cerita makanan lain lak. Ini semua sebab kitorang tersalah blok! Hahaha!

Bekas sudu pun macam elephant. Pic: Jay

Bila kitorang da jumpa blok yang betul, alhamdulillah restoran tu buka. Boleh lah encik suami makan tomyam. Makanan kat sini semuanya menu Thai ya. Nama-nama memang semua nama Thai. Saya serahkan saja kepada jejaka berdua tu untuk order. Nak tunggu saya, sampai bulan depan agaknya baru boleh decide. Hahaha.

Dari kiri ikut pusingan jam: Pamelo Salad, Tom Kha Seafood, Ceylonese Spinach & Chicken Green Curry. Pic: Jay

Kitorang order Pomelo Salad, Chicken Green Curry, Tom Kha Seafood dengan Ceylonese Spinach. Pertama kali kitorang rasa Tom Kha Seafood tu. Dia macam tomyam gak, tapi kuahnya putih sebab pakai santan kelapa. Yang menariknya, dalam tu ada isi ikan sekali. Haa, tak pernah jumpa tomyam ada ikan. Hew hew hew.

Chicken Green Curry @ My Elephant Thai Restaurant

Alhamdulillah, boleh tahan sedap makanannya. Dari segi harga, agak sedikit mahal terutamanya kalau uols pilih menu ikan. Satu-satunya menu yang ada kaitan dengan nama restoran adalah Flaming Elephant, grilled steak yang diperap dalam sos khas My Elephant, makan cicah dengan sos sriracha signature diorang. Kitorang tak rasa pulak benda ni. Kalau uols nak try, boleh la ke My Elephant!

Makan sampai nak pecah perut. Pic: Jay

My Elephant Thai Restaurant

Block C-G4, Happy Mansion, Jalan 17/13, Section 17,

46400 Petaling Jaya, Selangor, Malaysia

Waktu Perniagaan:

Isnin - Ahad

Lunch 11:30 am - 2:30 pm

Dinner 6:00 pm - 10:00 pm

Reservations:

010-2201283

reservations@myelephant.com.my

Website:

http://www.myelephant.com.my

Facebook:

https://www.facebook.com/pg/myELEPHANTthairestaurant

Instagram:

https://www.instagram.com/myelephantmy


DIY Doorgift Brownies

Assalamualaikum dan salam sejahtera.

Doorgift brownies DIY

Hari ni saya nak share doorgift brownies yang saya buat sendiri untuk majlis perkahwinan adik saya hujung bulan lepas.

Saya baked brownies tiga hari sebelum majlis. Saya buat awal sebab takut bila dah nak dekat hari majlisnya, kami semua akan sibuk. Tak cukup tangan nanti kalau buat lewat sangat. Jemputan mamak takde la ramai sangat. Dalam 150 aje jemputannya. Tapi kalau jemputan 150, kita kena standby dua kali ganda biasanya. Saya buat mana yang cukup aje bahan-bahannya. Selebihnya kami sediakan doorgift gula-gula aje.

Fudgy Brownies Selera Sakura

Untuk doorgift brownies ni, saya buat saiz kecik aje. Bekasnya saya beli siap-siap di JB. Itu pun tak cukup, kena tambah lagi. Alhamdulillah, ada bekasnya dijual di Bintulu. Kalau orang Bintulu nak cari bekas macam tu, boleh lah ke Kedai Plastik belakang Sing Kwong baru.

Bekas doorgift brownies

Fudgy Brownies saiz 10" dipotong kepada 32 pcs untuk saiz bekas ni

Disebabkan buat awal, saya dah rancang untuk masukkan bekas brownies ni ke dalam plastik yang ada zip lock. Jadi nanti semut tak menghurung dan brownies kekal moist beberapa hari sebab berada dalam plastik yang tertutup rapat. Plastik ni pun saya beli di Kedai Plastik belakang Sing Kwong baru tu.

Masukkan bekas ke dalam zip lock plastik bag untuk elakkan semut

Untuk jadikan doorgift ni menarik, saya just lekatkan sticker ucapan terima kasih daripada pasangan pengantin dan keluarga sahaja. Yang ni saya cetak atas kertas A3 aje kat kedai cetak kat Taman Universiti, Skudai. Tinggal potong aje bila da balik kampung.

Bila dah siap pack, tunggu sehari sebelum majlis, boleh lah masukkan dalam doorgift bag bersama cenderahati yang lain. Mudah kan?

Untuk kek lain yang simple pun boleh pakai cara ni.